title: Ana Ivanović

text: Ivanović aloitti kauden Hopman Cupilla, jossa hän pelasi yhdessä Novak Đokovićin kanssa. He selvittivät tiensä turnauksen loppuotteluun, mutta Serbia joutui vetäytymään loppuottelusta, koska Ivanović loukkaantui edellisessä ottelussa. Australian avoimissa Ivanović hävisi heti avauskierroksella Jekaterina Makarovalle. Lähes kolme tuntia kestänyt ottelu päättyi Makarovan voittoon luvuin 3–6, 6–4, 10–8. Maaliskuussa Ivanović pääsi puolivälieriin Indian Wells Masters -turnauksessa. Turnauksen kolmannella kierroksella hän voitti Barbora Záhlavová-Strýcován ja neljännellä kierroksella maannaisensa, Jelena Jankovićin. Puolivälierässä hän kuitenkin hävisi Marion Bartolille suoraan kahdessa erässä. Sony Ericsson Open -turnauksen neljännellä kierroksella Ivanović hävisi tiukan taistelun jälkeen Kim Clijstersille luvuin 6–7(4), 6–3, 6–7(5). Madridin turnauksessa Ivanović hävisi avauskierroksella Bethanie Mattek-Sandsille.


title: Ana Ivanović

text: Rooman turnauksessa Ivanović voitti Nadja Petrovan, mutta hävisi toisella kierroksella Yanina Wickmayerille luvuin 6–2, 6–7(4), 3–6. Ranskan avointen ensimmäisellä kierroksella Ivanović hävisi Johanna Larssonille luvuin 7–6, 0–6, 6–2. Edellisellä viikolla Ivanović joutui jäämään pois Strasbourgin turnauksesta rannevamman vuoksi. AEGON Classic -turnauksessa Ivanović pääsi ensimmäisen kerran tänä vuonna välieriin. Turnauksen kolmannella kierroksella hän voitti Rebecca Marinon ja puolivälierissä Mirjana Lučićin. Välierissä hän kuitenkin hävisi Daniela Hantuchoválle. Wimbledonissa Ivanović pääsi ensimmäistä kertaa tänä vuonna Grand Slam -turnauksessa avauskierrosta pidemmälle. Ensimmäiset kaksi kierrosta hän voitti helposti kahdessa erässä Melanie Oudinia ja Eléni Daniilídouta vastaan, mutta hävisi kolmannella kierroksella Petra Cetkovskálle. Heinäkuun lopussa pelikentille palattuaan Ivanović hävisi Stanfordin turnauksen ensimmäisellä kierroksella Ayumi Moritalle. Seuraavalla viikolla Ivanović voitti Carlsbadin turnauksen toisella kierroksella Moritan. Ivanović pääsi turnauksessa välieriin asti, jossa hän hävisi ykköseksi sijoitetulle Vera Zvonarjovalle luvuin 7–5, 4–6, 4–6. Seuraavalla viikolla Canada Mastersissa Ivanović hävisi kolmannella kierroksella Roberta Vincille.


title: Ana Ivanović

text: Yhdysvaltain avoimissa Ivanović eteni neljännelle kierrokselle, jossa hän hävisi loukkaantumisten jälkeen paluuta huipulle tekevää Serena Williamsia vastaan luvuin 3–6, 4–6. Yhdysvaltain avointen jälkeen Ivanović pelasi Tokion WTA-turnauksessa, jossa hän hävisi kolmannella kierroksella Marija Kirilenkolle. Seuraavalla viikolla Ivanović selviytyi puolivälieriin China Openissa voitettuaan kolmannella kierroksella kolmanneksi sijoitetun Vera Zvonarjovan. Puolivälierissä hän hävisi Agnieszka Radwańskalle luovutettuaan toisessa erässä. Marraskuun alussa Ivanović voitti toisen kerran peräkkäin Commonwealth Bank Tournament of Championsin voitettuaan syntymäpäivänään pelatussa loppuottelussa Anabel Medina Garriguesin luvuin 6–3, 6–0. Villillä kortilla turnaukseen päässeelle Ivanovićille tämä oli kauden ensimmäinen turnausvoitto.


title: Ana Ivanović

text: Ivanović aloitti kautensa Brisbanen turnauksessa, jossa hän hävisi toisella kierroksella Kim Clijstersille. Australian avoimissa hän selviytyi neljännelle kierrokselle voitettuaan kolme pelaajaa maailmanlistan 50:n parhaan ulkopuolelta. Neljännellä kierroksella hän hävisi maailmanlistan kakkoselle, Petra Kvitoválle. Indian Wellsissä Ivanović saavutti kauden ensimmäisen välieräpaikkansa voitettuaan kolmannella kierroksella Caroline Wozniackin ja puolivälierässä Marion Bartolin. Välierässä Marija Šarapova voitti häntä vastaan ensimmäisen erän, ja toisessa erässä Ivanović joutui luovuttamaan loukattuaan pakaralihaksensa. Ranskan avoimissa Ivanović pääsi kolmannelle kierrokselle, jossa hän hävisi kolmieräisen ottelun Sara Erranille. Wimbledonissa hän hävisi neljännellä kierroksella Viktoryja Azarenkalle. Lontoon olympialaisissa Ivanović hävisi kolmannella kierroksella Kim Clijstersille 54 minuutissa.


title: Ana Ivanović

text: Olympialaisten jälkeen Ivanović pelasi Montrealin turnauksessa, jossa hän hävisi toisella kierroksella Roberta Vincille 0–6, 0–6. Tämä oli Ivanovićin ensimmäinen puhtaasti häviämä ottelu hänen urallaan. Yhteensä hänellä oli ottelussa kolme pelipalloa. Yhdysvaltain avoimissa Ivanović pääsi ensimmäistä kertaa neljään vuoteen Grand Slam -turnauksessa puolivälieriin. Viimeksi voitettuaan Ranskan avoimet 2008, hän pääsi yhtä pitkälle. Puolivälierissä hän hävisi Serena Williamsille suoraan kahdessa erässä. Kauden lopussa Ivanović pääsi puolivälieriin Linzin turnauksessa ja välieriin Moskovan turnauksessa.


title: Ana Ivanović

text: Ivanović aloitti kauden 2013 Hopman Cupilla, jossa hän pääsi Novak Đokovićin kanssa loppuotteluun. He hävisivät kuitenkin Espanjalle. Australian avoimissa Ivanović hävisi neljännellä kierroksella Agnieszka Radwańskalle. Seuraavaksi hän pelasi ykköseksi sijoitettuna Pattayan turnauksessa, mutta hävisi heti ensimmäisellä kierroksella Ayumi Moritalle. Dohan turnauksessa hän hävisi kolmannella kierroksella Radwańskalle. Indian Wellsissä Ivanović hävisi kolmannella kierroksella Mona Barthelille. Miamin turnauksessa Ivanović hävisi neljännellä kierroksella Sara Erranille. Huhtikuussa hän eteni puolivälieriin Stuttgartin massakentällä pelattavassa turnauksessa, jossa hän hävisi kolmessa erässä ykköseksi sijoitetulle Marija Šarapovalle. Toukokuussa pelatussa Madridin turnauksessa Ivanović pääsi välieriin, jossa hän hävisi jälleen Marija Šarapovalle. Tämä oli Šarapovan kuuden peräkkäinen voitto Ivanovićista. Seuraavalla viikolla Roomassa Ivanović hävisi ensimmäisen kierroksen ottelunsa Urszula Radwańskaa vastaan. Ranskan avoimissa Ivanović pääsi neljännelle kierrokselle, jossa hän hävisi Agnieszka Radwańskalle. Tämä oli Ivanovićin seitsemäs peräkkäinen tappio Radwańskaa vastaan. Wimbledonissa Ivanović hävisi toisella kierroksella Eugenie Bouchardille. Carlsbadin turnauksessa Ivanović pääsi välieriin, jossa hän hävisi Viktoryja Azarenkalle. Yhdysvaltain avoimissa hän eteni neljännellä kierrokselle asti, jossa tuli tappio jälleen Azarenkaa vastaan. Lokakuussa Ivanović eteni loppuotteluun Linzin turnauksessa, mutta hävisi sen Angelique Kerberille. Hän päätti kautensa Sofian turnaukseen, jossa eteni välieriin saakka.


title: Ana Ivanović

text: Ivanović aloitti kautensa Aucklandin turnauksella, jossa hän eteni loppuotteluun. Loppuottelussa hän päihitti Venus Williamsin kolmessa erässä. Viimeksi hän oli saavuttanut turnausvoiton yli kaksi vuotta sitten. Australian avoimissa Ivanović pääsi puolivälieriin, jossa hävisi Eugenie Bouchardille. Maalis-huhtikuun vaihteessa pelatussa Monterreyn turnauksessa Ivanović saavutti kauden toisen turnausvoittonsa päihitettyään loppuottelussa Jovana Jakšićin. Huhtikuussa Ivanović saavutti kauden kolmannen loppuottelupaikkansa Stuttgartin turnauksessa, jossa hän kuitenkin hävisi Marija Šarapovalle kolmessa erässä. Madridissa hän hävisi puolivälierissä Simona Halepille. Rooman turnauksessa Ivanović pääsi välieriin, jossa hävisi Serena Williamsille. Ranskan avoimissa hän hävisi kolmannella kierroksella Lucie Šafářoválle. Kesäkuussa pelatussa Birminghamin turnauksessa Ivanović saavutti kauden kolmannen turnausvoittonsa voitettuaan loppuottelussa Barbora Záhlavová-Strýcován. Wimbledonissa hän hävisi kolmannella kierroksella Sabine Lisickille. Stanfordissa hän hävisi puolivälierissä Serena Williamsille ja Montrealiassa toisella kierroksella Coco Vandeweghelle. Elokuussa pelatussa Cincinnatin turnauksessa Ivanović hävisi loppuottelussa Serena Williamsille. Yhdysvaltain avoimissa hän hävisi toisella kierroksella Karolína Plíškoválle. Syyskuussa Ivanović saavutti kauden neljännen turnausvoittonsa voitettuaan Tokion turnauksen loppuottelussa Caroline Wozniackin. Syys-lokakuun vaihteessa hän eteni välieriin Pekingissä.


title: Ana Ivanović

text: Ivanović aloitti kauden Brisbanen turnauksessa, missä eteni loppuotteluun, jossa Sharapova oli vahvempi kolmessa erässä. Australian avoimissa hänen pelinsä päättyivät avauskierroksen tappioon Lucie Hradeckáa vastaan. Ranskan avoimissa Ivanović pääsi välieriin, jossa tuli tappio Lucie Šafářoválle. Wimbledonissa hän hävisi toisella kierroksella Bethanie Mattek-Sandsille. Yhdysvaltain avoimissa Dominika Cibulková voitti hänet avauskierroksella.


title: Ana Ivanović

text: Ivanović hävisi ensimmäisellä kierroksella sekä Aucklandissa että Sydneyssä. Australian avoimissa hän eteni kolmannelle kierrokselle, missä Madison Keys pudotti hänet jatkosta. Seuraavaksi hän eteni välieriin Pietarissa ja puolivälieriin Dubaissa. Ranskan avoimissa Ivanovic hävisi kolmannella kierroksella Elina Svitolinalle ja Wimbledonissa avauskierroksella Jekaterina Aleksandrovalle. Olympialaisissa tuli avauskierroksen tappio Carla Suárez Navarroa vastaan. Hänen uransa viimeiseksi otteluksi jäi Yhdysvaltain avointen avauskierroksen tappio Denisa Allertoválle. Hän ilmoitti uransa lopettamisesta joulukuussa 2016 oltuaan maailmanlistan sijalla 63. Hän kertoi lopettamisen syyksi loukkaantumiset, ja että pystyy pelaamaan vain ollessaan huipputasolla.


title: Ana Ivanović

text:
Kaikilla alustoilla viihtyvän Ivanovićin vahvuuksiin kuuluu kämmenlyönti. Rystylyönnin Ivanović tekee yleensä kahdella kädellä. Hänellä on myös erittäin hyvä syöttö.
Kaksinpelin ohella hän on osallistunut nelinpeliturnauksiin ystävänsä Marija Kirilenkon kanssa. Novak Đoković on ollut Ivanovićin hyvä ystävä jo heidän nuoruudestaan lähtien. Helmikuussa 2010 Ivanović ilmoitti, että hänen valmentajanaan on aloittanut Steffi Grafin entinen valmentaja Heinz Günthardt. He kuitenkin päättivät yhteistyön lokakuun lopussa 2010, koska Ivanović sanoi haluavansa valmentajakseen henkilön, joka pystyy kiertämään hänen kanssaan jokaisen turnauksen. Kesäkuussa 2011 Ivanović palkkasi uudeksi valmentajakseen Britannian tennisliitossa toimineen Nigel Searsin.


title: Ana Ivanović

text: Tammikuussa 2008 Ivanović teki nelivuotisen sopimuksen Yonex -mailavalmistajan kanssa ja on pelannut uudella mailalla vuodesta 2008 lähtien. Ennen sitä hän oli käyttänyt koko uransa ajan Wilsonin mailaa.


title: Ana Ivanović

text: Ivanović meni naimisiin saksalaisen jalkapalloilijan, Bastian Schweinsteigerin kanssa heinäkuussa 2016. Syyskuussa 2017 uutisoitiin Ivanovićin olevan raskaana ja odottavan esikoistaan. Poikalapsi syntyi maaliskuussa 2018.


title: Oppitunti (elokuva)

text: Oppitunti ("Saludos Amigos") on vuonna 1942 valmistunut Disneyn elokuva jossa yhdisteltiin animaatiota ja Latinalaisessa Amerikassa kuvattuja dokumenttijaksoja. Elokuvassa esiintyvät animaatiohahmoista Aku Ankka, Hessu Hopo sekä ensimmäistä kertaa esiintyvä José Carioca. Se kestää 43 minuuttia. Saludos Amigos oli ensimmäinen Disney-elokuva, jonka maailman ensi-ilta oli Etelä-Amerikassa. Vuonna 1944 elokuvalle tehtiin jatko-osa, "Kolme caballeroa".


title: Antony Hegarty

text: Anohni (s. 1971 Sussex, Iso-Britannia) on englantilainen laulaja ja lauluntekijä, joka tunnetaan erityisesti Antony and the Johnsons -nimisen yhtyeen solistina.


title: Antony Hegarty

text: Anohnin perhe muutti Amsterdamiin 1977 ja sieltä Kaliforniaan 1981. Ennen musiikin pariin siirtymistä Anohni opiskeli teatterialaa New Yorkissa, jonne hän on sittemmin pysyvästi asettunut.


title: Antony Hegarty

text: Teini-iässä Anohni innostui ajan brittiläisestä synteettisestä popista, etenkin sellaisista tunteikkaista laulajista kuin Marc Almond, Alison Moyet ja Boy George. Hän muutti 1990 Manhattanille ja perusti performanssikollektiivin nimeltä Blacklips, jossa hänen yhteistyökumppaninaan oli Johanna Constantine.


title: Antony Hegarty

text: Kokeellinen brittimuusikko David Tibet yhtyeestä Current 93 kuuli Anohnin demon ja tarjoutui julkaisemaan tämän musiikkia Durtro-levymerkillään. Esikoisalbumi "Antony and the Johnsons" ilmestyi 1998. Vuonna 2001 siitä julkaistiin EP "I Fell in Love with a Dead Boy", jolla nimikappaleen lisäksi oli cover-versio eräästä David Lynchin ja Angelo Badalamentin laulusta sekä lisäksi yksi Current 93:n laulu.


title: Antony Hegarty

text: Antony and the Johnsonsin albumi "I Am a Bird Now" sai 2005 arvostetun brittiläisen palkinnon Mercury Prize, ja "Mojo"-lehti valitsi sen vuoden albumiksi.


title: Antony Hegarty

text: Anohni on ollut yhteistyössä islantilaisen muusikon Björkin levytyksissä Jamaikalla ja Islannissa. Hänen työhönsä ovat vaikuttaneet muun muassa Devendra Banhart, Boy George, Marc Almond, Björk ja Rufus Wainwright.


title: Antony Hegarty

text: Anohni on käynyt konsertoimassa Suomessa vuosina 2005, 2007, 2009 ja 2012.


title: Teleoperaattori

text: Teleoperaattori on yhtiö tai muu organisaatio joka hoitaa tietoliikenteen välitystä yhteyden tilaajien välillä kaupallisena toimintana. Tätä tarkoitusta varten operaattori ylläpitää tietoliikenneverkkoa tai vuokraa välityskapasiteettia muilta. Tietoliikenteellä tarkoitetaan tässä yhteydessä lähinnä matkapuhelin- ja lankaverkon puhelinliikennettä sekä Internetyhteyksiä. Jotkut operaattorit tarjoavat myös muuta tiedonsiirtokapasiteettia.


title: Myrskyn ratsastajat

text:
Myrskyn ratsastajat () on vuonna 1991 ensi-iltansa saanut toimintaelokuva. Elokuvan on ohjannut Kathryn Bigelow ja pääosissa ovat Keanu Reeves ja Patrick Swayze.
Elokuva kertoo FBI-agentista Johnny Utahista, joka saa tehtäväksi soluttautua useista pankkiryöstöistä epäiltyyn surffariporukkaan. Johnny Utah ystävystyy porukan johtajaan Bodhiin. Johnny Utah hyväksytään nopeasti mukaan ja hän alkaa kiinnostua surffauksesta ja uusien ystäviensä seurasta entistä enemmän. Hän onkin pian vaikean valinnan edessä: velvollisuus vai ystävyys?


title: Myrskyn ratsastajat

text: "Video-oppaassa" vuodelta 1994 Bello Romano kutsuu elokuvaa koko ajan liikkeessä olevaksi ja hengästyttäväksi ja antaa sille neljä tähteä viidestä, mikä vastaa sanallista arviota ”erinomainen”.


title: Sofonisba Anguissola

text: Sofonisba Anguissola (n. 1532 – 16. marraskuuta 1625) oli italialainen renessanssin taidemaalari.


title: Sofonisba Anguissola

text:
Anguissola oli aikansa johtavia muotokuvamaalareita. Hän teki myös omakuvia ja uskonnollisia teoksia, mutta jälkimmäisistä tärkeä osa on kadonnut vuosien varrella.
Anguissolan tiedetään opiskelleen nuoruusvuosinaan jonkin aikaa Bernardino Campin ja Bernardino Gattin johdolla. Hän tutustui Roomassa Michelangeloon ja lähti vuonna 1559 Espanjan hoviin.


title: Sofonisba Anguissola

text: Anguissola syntyi Cremonassa seitsemästä lapsesta vanhimmaksi. Hänen vanhempansa Amilcare Anguissola ja Bianca Ponzone polveutuivat vanhoista aatelissuvuista. Sofonisba menetti äitinsä ollessaan 4–5-vuotias. Isä kannusti kaikkia tyttäriään etenemään urallaan, mikä oli ajalle epätyypillistä, sillä naisten koulutusta ei pidetty tärkeänä. Kaikki tytöt olivat taiteellisesti lahjakkaita, mutta Sofonisba Anguissola oli ainoa, jonka tuotanto on jäänyt elämään.


title: Sofonisba Anguissola

text: Espanjan hovissa vuonna 1570 Anguissola oli lähes neljänkymmenen ja yhä naimaton, joten hänelle järjestettiin avioliitto Don Francisco de Moncadan kanssa. Vuoden 1578 aikana Anguissola ja hänen miehensä jättivät Espanjan hovin kuninkaan suostumuksella. Mies kuoli Palermossa vuonna 1579. Tammikuussa 1580 Anguissola meni uusiin naimisiin merikapteeni Orazio Lomellinon kanssa.


title: Sofonisba Anguissola

text:
Vanhoilla päivillään Anguissola kärsi heikkonäköisyydestä, mutta hänen henkinen toimintakykynsä säilyi lähes siihen saakka, kunnes hän kuoli Palermossa vuonna 1625.
Häneltä jäi leskeksi Orazio Lomellino, joka lisäsi edesmenneen vaimonsa haudalle muistokirjoituksen vuonna 1632.


title: Hiram Fong

text: Hiram Leong Fong (15. lokakuuta 1906 Honolulu, Hawaiji – 18. elokuuta 2004 Kahaluu, Hawaiji) oli yhdysvaltalainen republikaanisen puolueen poliitikko. Hän oli kotoisin Oahun saarelta Havaijilta ja valmistui President William McKinley High Schoolista, Havaijin yliopistosta sekä Harvardin yliopistosta.


title: Hiram Fong

text: Fong oli varsinaiselta ammatiltaan lakimies. Toisen maailmansodan aikaan Fong työskenteli Yhdysvaltain armeijassa majurina sotaoikeudessa. Fong istui vuodesta 1959 (jolloin Hawaijista tuli osavaltio) vuoteen 1977 saakka Havaijin osavaltion ja republikaanisen puolueen edustajana Yhdysvaltain senaatissa. Hän oli vuosina 1964 ja 1968 ehdolla Yhdysvaltain presidentiksi.


title: Hiram Fong

text: Fongista tuli Strom Thurmondin kuoltua kesäkuussa 2003 iäkkäin elossa oleva entinen senaatin jäsen. Hän kuoli 97-vuotiaana elokuussa 2004.


title: Sten Andersson

text: Sten Sture Andersson (20. huhtikuuta 1923 – 16. syyskuuta 2006) oli ruotsalainen sosiaalidemokraattinen poliitikko.


title: Sten Andersson

text: Andersson toimi Ruotsin ulkoministerinä vuosina 1985–1991. Paitsi ulkoministerinä, Andersson toimi mm. puoluesihteerinä 1962–1982, sosiaaliministerinä 1982–1985 sekä Valtiopäivien jäsenenä vuosina 1966–1994. Hän kuoli sydänkohtaukseen Tukholmassa syyskuussa 2006.


title: Sten Andersson

text: Andersson tuli kansainvälisesti tunnetuksi Palestiinan itsenäisyyden kannattajana. Israelin Ruotsin suurlähettiläänä vuosien 2002 ja 2004 välillä palvellut Zvi Mazel hyökkäsi Anderssonia vastaan nimittämällä häntä "ammattimaiseksi Israelin vihajaaksi." Vuoden 2010 marraskuussa Andersson sai postuumisti palestiinalaishallinon presidentti Mahmud Abbasilta kunniamerkin työstään Palestiinan kysymyksen puolesta.


title: Kimmo Lecklin

text: Kimmo Lecklin (6. huhtikuuta 1971 Varkaus) on ammattilaisuransa lopettanut suomalainen jääkiekkomaalivahti.


title: Kimmo Lecklin

text:
Lecklin pelasi useamman vuoden TPS:n kokoonpanossa lähes poikkeuksetta kakkosmaalivahdin
roolissa. Lecklin pitää hallussaan SM-liigan perättäisten nollapelien ennätystä, jonka hän saavutti neljässä perättäisessä pelissä syksyllä 1997. Hän piti tuolloin maalinsa puhtaana 259 minuuttia ja 28 sekuntia.


title: Sonja Aldén

text: Sonja Aldén (s. 20. joulukuuta 1977) on ruotsalainen poplaulaja.


title: Sonja Aldén

text: Aldén syntyi Yhdistyneessä kuningaskunnassa. Hän osallistui Melodifestivaleniin vuonna 2006 kappaleella "Etymon" ja vuonna 2007 kappaleella "För att du finns". Hän on kirjoittanut lauluja myös muille esittäjille, kuten The Poodlesille.


title: Sonja Aldén

text: Sonja Aldénin ensimmäinen studioalbumi "Till dig" julkaistiin 25. huhtikuuta 2007.


title: Mika Lehtinen

text: Mika Lehtinen (s. 23. toukokuuta 1975 Turku) on suomalainen jääkiekkoilija.


title: Mika Lehtinen

text: Lehtinen on kuulunut TPS:n luottopakkeihin 90-luvun puolivälistä asti ja hän kävi kokeilemassa siipiään myös Ruotsin Elitserienissä sekä Espoo Bluesissa. Lehtinen on aina pelannut peruspakille sopivaa peliä, eli ei mitenkään loistokasta, mutta varmaa. Kaudella 2001–2002 Lehtinen kävi myös maajoukkueessa kokeilemassa kansainvälisiä pelejä.


title: Laotzen helmi

text: Laotzen helmi (engl. "Pearl of Lao-Tzu", myös "Pearl of Allah") on maailman suurin tunnettu helmi. Sen paino on 6,4 kg. Filippiiniläinen sukeltaja löysi helmen Palawanin edustalta vuonna 1934. Helmen synty on ajoitettu vuoteen 600 eaa.


title: Laotzen helmi

text: Laotzen helmi on syntynyt "tridacna"-suvun jättiläissimpukassa. Näiden simpukoiden kuoren sisäpinnassa ei ole helmiäistä, joten niissä syntyneistä helmistä puuttuu helmisimpukan helmien hohde.


title: Monique Henderson

text: Monique Henderson (s. 18. helmikuuta 1983 San Diego, Kalifornia) on yhdysvaltalainen pikajuoksija.


title: Monique Henderson

text: Henderson voitti 1999 Bydgoszczissa alle 18-vuotiaiden maailmanmestaruuden 400 metrin juoksussa ajalla 52,28. Vuonna 2002 hän voitti Kingstonin nuorten MM-kisoissa kaksi kultaa, joista toinen oli 400 metrin voitto ajalla 51,10. Henderson valittiin Yhdysvaltain 4 x 400 metrin viestijuoksujoukkueeseen Ateenan olympialaisiin, joissa joukkue voitti olympiakultaa.


title: Monique Henderson

text: Henderson voitti 2005 NCAA-mestaruuden 400 metrillä. Hän juoksi samana vuonna Helsingin MM-kisoissa seitsemänneksi. hän oli myös seitsemäs.


title: Monique Henderson

text: Pekingin olympialaisissa 2008 Henderson voitti olympiakultaa Yhdysvaltain 4×400 metrin viestijoukkueessa.


title: John D. Caputo

text: John D. Caputo (s. 26. lokakuuta 1940, Philadelphia, Pennsylvania) on yhdysvaltalainen filosofi ja Thomas J. Watson -oppituolin humanististen tieteiden professori Syracusen yliopistossa. Hän on käsitellyt filosofiaa ennen kaikkea nykyaikaisen mannermaisen perinteen sisällä — hermeneutiikkaa, fenomenologiaa, dekonstruktiota — sekä teologiaa. Caputo on kehittänyt dekonstruktionistista hermeneutiikkaa, josta hän käyttää nimeä "radikaali hermeneutiikka", ja hän on dekonstruktionistisen ns. heikon teologian perustaja.


title: John D. Caputo

text: Caputon kirjoituksia:


title: John D. Caputo

text: Haastatteluja:


title: John Zerzan

text: John Zerzan (s. 1943) on yhdysvaltalainen anarkoprimitivistinen filosofi. Hän on kritisoinut teoksissaan maanviljelyyn perustuvaa sivilisaatiota luontaisesti epäoikeudenmukaisena, ja suositellut metsästäjä-keräilijöiden elämäntapaa malliksi siitä, millaiselta vapaa yhteiskunta voisi näyttää. Osa hänen arvostelustaan on suuntautunut eläinten ja kasvien jalostamista, kieltä, symbolista ajattelua (kuten matematiikka ja taide) sekä ajan käsitettä vastaan.


title: John Zerzan

text: Vaikka Zerzan tunnetaan lähinnä kirjailijana, on hän toiminut myös "Green Anarchy" -lehden toimittajana ja "Anarchy Radio"n juontajana.


title: John Zerzan

text: Zerzan on tullut tunnetuksi Theodore "Unabomber" Kaczynskin puolustamisesta. Esseessään ”Whose Unabomber?” (1995) hän ilmoittaa kannattavansa Kaczynskin aatetta, mutta arvostelee tämän kirjepommikampanjaa.


title: John Zerzan

text: Zerzan on syntynyt Oregonin Salemissa, Yhdysvalloissa, ja on tsekkiläistä alkuperää. Hän on valmistunut kandidaatiksi Stanfordin yliopistossa pääaineena politiikan tutkimus, ja myöhemmin maisteriksi San Franciscon yliopistossa, pääaineenaan historia. Hän suoritti filosofian tohtorin tutkintoa Etelä-Kalifornian yliopistossa, mutta keskeytti opinnot ennen väitöskirjansa valmistumista.


title: John Zerzan

text: Vuonna 1966, Zerzan pidätettiin kansalaistottelemattomuudesta Berkeleyssä Vietnamin sotaa vastustavalla marssilla, ja hän vietti muutaman viikon piirikunnan vankilassa. Vapaduttuaan hän vannoi, ettei enää ikinä anna vapaaehtoisesti pidättää itseään. Hän osallistui aktiivisesti Ken Keseyn ja Merry Pranksters -ryhmän järjestämiin tapahtumiin ja oli mukana San Franciscon Haight-Ashburyn alueen psykedeelisessä huume- ja musiikkiskenessä.


title: John Zerzan

text: 1960-luvun loppupuolella hän työskenteli sosiaalityöntekijänä San Franciscon kaupungille. Tänä aikana hän auttoi organisoimaan sosiaalityöntekijöiden ammattiliiton, jonka varajohtajaksi hänet äänesttiin vuonna 1968, ja johtajaksi vuonna 1969. Tämän vuoksi paikallinen situationisti-ryhmä Contradiction nimesi hänet "vasemmistobyrokraatiksi". Hän enenevissä määrin radikalisoitui työskennellessään sekä oman että muiden ammattiliittojen ympärillä. Hän oli myös situationistien ahne lukija, ollen erityisen vaikuttunut Guy Debord ajatuksista.


title: John Zerzan

text: Vuonna 1974 julkaistiin äärivasemmistolaisen teoreetikon Grandizo Munisin "Unions Against Revolution", joka sisälsi Zerzanin esseen, joka oli aiemmin ilmestynyt "Telos"-lehdessä. Seuraavan kahdenkymmenen vuoden aikana Zerzan oli vahvasti mukana "Fifth Estate"-, "Anarchy: A Journal of Desire Armed"-, "Demolition Derby "- ja muissa anarkistisissa aikakauslehdissä. Hän alkoi kyseenalaistamaan sivilisaatiota 1980-luvulla, jouduttuaan kohtaamaan teknologian neutraalisuuteen ja työnjakoon liittyviä kysymyksiä. Samaan aikaan Fredy Perlman päätyi samankaltaisiin loppupäätelmiin. Zerzan havahtui sivilisaatioon maailman ongelmien syynä, ja metsästäjä-keräilijä-yhteisön yhteiskuntamuotona, joka edusti egalitaarisinta mallia ihmisten suhteille sekä toistensa että luonnon välillä.


title: John Zerzan

text: Luodakseen teorian sivilisaatiosta vieraantumisen kumulatiivisena muodostumisena, Zerzanin teoriat pohjaavat Theodor Adornon negatiivisen dialektiikan konseptiin. Zerzanin mukaan alkuperäiset ihmisyhteisöt paleoliittisella ajalla, ja samankaltaiset nyky-yhteisöt kuten !Kung-, Mbuti- ja Sani-heimot, elävät vieraantumatonta ja sorrosta vapaata (engl. "non oppressive") elämää, joka perustuu "primitiiviseen hyvinvointiin" ja luonnonläheisyyteen. Muodostaakseen tällaisista yhteisöistä poliittisen ideaalin, tai ainakin valaisevan vertailukohdan nykyaikaiselle (varsinkin teollistuneelle) yhteiskunnalle, Zerzan käyttää alkuperäiskansoista tehtyjä antropologisia tutkimuksia pohjana laaja-alaiselle modernin elämän kritiikille. Hän kuvaa nyky-yhteiskunnan kärsimyksen maailmana, joka rakentuu pulan ja niukkuuden tunteiden psykologiseen tuotannosta. Hänelle Sivilisaation historia on kieltämisen historiaa: mikä kehitystä vastustaa, ei ole edistystä vaan pikemminkin Utopia, joka syntyy omasta vastakohdastaan.


title: John Zerzan

text: Zerzan kuvaa itseään anarkistiksi, ja hänen ajattelunsa usein liitetäänkin anarkoprimitivismin, ekoanarkismin, sivilisaatiovastaisuuden, jälkivasemmistolaisen anarkismin, uusluddismin (kts. luddiitit), ja erityisesti teknologiakritiikin filosofioihin. Hän ei torju ainoastaan valtiota, vaan kaikki hierarkisten ja autoritääristen suhteiden muodot.


title: John Zerzan

text: Zerzanin teoriat pohjaavat vahvasti (kriitikkojen mukaan epätäsmälliseen) dualismiin "primitiivisen" – joka nähdään vieraantumattomana, villinä, hierarkiattomana, leikkisän, ja egalitaarisena – ja "sivilisaation" – joka nähdään vieraantuneena, kesytettynä, hierarkisena ja syrjivänä - välillä. Siitä johtuen hänen on pakko otaksua "elämän ennen kesyttämistä ja maataloutta olleen itse asiassa pitkälti vapaa-aikaa, läheisyyttä luonnon kanssa, aistillista viisautta, sukupuolten tasa-arvoa ja hyvää terveyttä. " Kriitikkojen mukaan Zerzanin väitteet primitiivisten yhteisöjen asemasta perustuvat antropologien, kuten Marshall Sahlins ja Richard B. Lee, töihin, ja niiden tiettyyn luentaan. Primitiivisen kategoria on kriittisesti rajoitettu puhtaisiin metsästäjä-keräilijä yhteisöihin, missä ei ole kesytettyjä eläimiä tai viljeltyjä kasveja. Antropologisen todistusaineiston käyttö on myös yleensä komparatiivista ja demonstratiivista; modernin länsimaisen yhteiskunnan piirteiden välttämättömyys ja luonnollisuus kyseenalaistetaan osoittamalla vastaesimerkkejä metsästäjä-keräilijä yhteisöistä. Ei ole kuitenkaan selvää, että tästä seuraisi uuden metstästäjä-keräilijä elämäntyylin perustamisen välttämättömyys, jotta voisi luoda vieraantumattoman yhteiskunnan.


title: John Zerzan

text: Zerzanille tyypillinen tapa on ottaa jokin sivilisaation konstruktio (teknologia, uskomus, tapa tai instituutio) ja muodostaa selvitys sen historiallisesta alkuperästä, jota hän nimittää sen tuhoavaksi ja vieraannuttavaksi vaikutukseksi ja sen kontrastiksi havaintoihin metsästäjä-keräilijöistä. Esimerkiksi esseessään luvuista, Zerzan aloittaa vertaamalla "sivilisaation" laskemisen ja mittaamisen korostusta ja "primitiivin" jakamisen painotusta, käyttäen Dorothy Leen työtä Trobriandsaarelaisista tukenaan. Tämän jälkeen hän esittää selostuksen lukujen noususta valtion dominoinnin kumulatiivisten vaiheiden kautta, aloittaen Egyptiläisten halusta mitata hallitsemaansa. Tämä lähestymistapa toistuu suhteessa aikaan, sukupuolisyrjintään, työhön, teknologiaan, maanviljelyyn ja globalisaatioon.


title: John Zerzan

text: Zerzan vaatii "Tulevaisuuden Primitiiviä", vieraantumista kaihtavan ja villin yhteiskunnan radikaalia rekonstruktiota, mikä vaatii myös teknologian hylkäämistä. Hän tekee saman jaottelun kuin Ivan Illich apuvälineisiin, jotka pysyvät käyttäjän hallittavissa, ja teknologisiin systeemeihin, jotka ottavat käyttäjän kontrolliinsa. Eräs eroavaisuus heidän välillä on erikoistuminen, jota Zerzan vastustaa. Zerzanin ajattelussa teknologia on eliitin hallussa, joten sillä on automaattisesti valtaa muihin käyttäjiin nähden. Tämä teknologian valta on yksi vieraantumisen lähteistä, yhdessä kesyttämisen ja symbolisen ajattelun kanssa.


title: John Zerzan

text: Zerzan oli yksi anarkoprimitivismiin ja insurrektionalistiseen anarkismiin keskittyneen Green Anarchy - lehden toimittajista. Hän on myös juontanut "Anarchy Radio"-ohjelmaa Eugenessa Oregonin yliopiston radio asemalla (KWVA). Hän osallistui myös "Anarchy Magazine"n tuottamiseen ja hänen tekstejään on julkaistu esimerkiksi "AdBusters"-lehdessä. Hän kiertää myös maailmaa puhumassa ja kirjoittaa myös postmodernismin kritiikkejä sekä yleistajuisempia tekstejä anarkismista ja primitivistisestä teoriasta.


title: Jurmo

text: Jurmo on saari Saaristomerellä 13 kilometriä Utöstä koilliseen. Saari on Korppoon Jurmon kylän pääsaari ja kuuluu Paraisten kaupunkiin.


title: Jurmo

text: Jurmon saari on noin viisi kilometriä pitkä ja kilometrin leveä. Saarella on oma kirkko vuodelta 1846. Vakituisia asukkaita on kymmenkunta, mutta kesällä asukkaita on reippaasti enemmän.


title: Jurmo

text:
Pitkulainen Jurmo syntyi jääkaudella ja on oikeastaan III Salpausselän kaukainen jatke. Jurmon maaperä onkin hyvin kivistä ja kivisyys jatkuu myös merenpinnan alle. Tälle sora- ja kivisaarelle onkin kehittynyt niin erikoisen rikas kasvi- ja eläinlajisto, että sitä pidetään Saaristomeren kansallispuiston arvokkaimpana kohteena. Osa Jurmosta kuuluu kansallispuistoon, mutta suurin osa maa- ja vesialueista on saaren neljän kantatilan omistuksessa.
Majoittuminen tapahtuu paikallisiin vuokramökkeihin ja leiriytyminen on suotavaa vain erikseen osoitetuille paikoille. Saaristomeren kansallispuiston Jurmon luontotuvassa Iurimassa voi tutustua saaren luonnosta ja historiasta kertovaan näyttelyyn.


title: Jurmo

text: Turun lintutieteellisen yhdistyksen lintuasema Korppoon Jurmossa on toiminut vuodesta 1962 lähtien. Lintuaseman päätavoitteina on rengastus, muutonseuranta ja lepäilijöiden laskenta.


title: Jurmo

text: Nimen "Jurmo" on arveltu tulevan suomenkielisestä nimestä "Juurimaa".


title: Jurmo

text: Nykyisin enimmäkseen puuton Jurmo lienee aikoinaan ollut metsän peitossa. Kylän läheisyydessä on 1930-luvulla istutettu mäntymetsä ja etelärannalla merellinen tervaleppälehto, jossa kataja muodostaa läpipääsemättömiä tiheikköjä. Tarinan mukaan Jurmon metsä poltettiin asuimistoineen Kustaa Vaasan käskystä, koska lukuisat haaksirikot saaren läheisyydessä aiheuttivat huolta. Perimätiedon mukaan Staffasgåbbenin ja Lillstugåbbenin luona oli luola tai kivistä tehty koju, jossa muutaman saarelaisen onnistui säilyä tuholta. Tämä polttotarina selittäisi myös Jurmon karuuden ja mullan puutteen.


title: Jurmo

text: Ensimmäisen maailmansodan aikana Venäjän Venäjän Itämeren laivastolla oli Jurmon lentotukikohta lentoveneille.


title: Jurmo

text: Saaren itäpäässä kasvanut Jurmon mänty toimi pitkään maamerkkinä merenkulkijoille. Tarinan mukaan mänty oli ainoa puu, joka jäi jäljelle Kustaa Vaasan määräämästä täystuhosta, mutta 2003 suoritetut kairaukset määrittivät sen iäksi noin 180 vuotta. Mänty kuoli Pyryn päivän myrskyssä 2001 päähaaran katkeamiseen.


title: Jurmo

text: Jurmossa on asuttu jo keskiajalta lähtien. Korppoon seurakunnan kirkonkirjoissa jurmolaisia esiintyy vuodesta 1693 lähtien eli vanhimmissa säilyneissä kirjoissa. Jurmossa on oma merimieskirkko eli kappeli. Tiedetään, että kappelissa riippuvan votiivilaivan on veistänyt 1700-luvulla saarelle jäänyt merimies. Nykyisessä muodossaan kappeli on ollut vuodesta 1846 lähtien, mutta osa kappelin kalustoa kuten saarnatuoli on myöhempää perua. Vanhoja esineitä ovat myös Pyhää Annaa esittävä puuveistos sekä postilla, jonka kirjanpainaja Peter Hansson on painanut Turussa vuonna 1661.


title: Jurmo

text: Jurmolaiset saivat elantonsa kalastuksesta 1970-luvulle asti, mutta nykyisin pääosa tuloista saadaan matkailusta. Saarella onkin kuuluisa noin 80 venepaikan vierasvenesatama ja kesäkahvila/kioski. Yhteysalus M/S Eivor liikennöi saareen säännöllisesti Nauvon Pärnäisistä.


title: Jurmo

text: Museovirasto on määritellyt Jurmon kylän valtakunnallisesti merkittäväksi valtakunnalliseksi kulttuuriympäristöksi osana Länsi-Turunmaan ulkosaariston kyläasautusta.


title: Jurmo

text: Jurmossa toimitettiin Suomen viimeinen isojako vasta vuonna 1989.


title: Enrique Gaspar y Rimbau

text: Enrique Lucio Eugenio Gaspar y Rimbau (2. maaliskuuta 1842 Madrid – 7. syyskuuta 1902 Oloron-Sainte-Marie) oli espanjalainen diplomaatti ja kirjailija, joka kirjoitti näytelmiä, romaaneja ja kevyitä oopperoita (zarzuela).


title: Enrique Gaspar y Rimbau

text: Enrique Gaspar y Rimbaun vanhemmat olivat näyttelijöitä. Isän kuoltua perhe muutti Valenciaan. Rimbau opiskeli filosofiaa, mutta ei koskaan suorittanut opintojaan loppuun, koska aloitti työt pankissa.


title: Enrique Gaspar y Rimbau

text: Gaspar y Rimbau kirjoitti ensimmäisen zarzuelan 13-vuotiaana, ja 14-vuotiaana hän toimi kirjoittajana "La Ilustración Valencianassa". Hänen ollessaan 15-vuotias hänen äitinsä järjesti hänen kirjoittamansa näytelmän esityksen. Täytettyään 21 vuotta hän muutti Madridiin tarkoituksenaan omistautua kirjoittamiselle.


title: Enrique Gaspar y Rimbau

text: Gaspar y Rimbaun kirjallisen uran huippu ajoittui vuosiin 1868–1875, jolloin hän kirjoitti porvaristolle suunnattuja oopperoita, vaikka yleensä oopperat oli suunnattu aristokratialle. Tuohon aikaan hän kirjoitti myös draamaa, ja hänestä tuli sosiaalisen teatterin pioneeri.


title: Enrique Gaspar y Rimbau

text: 23-vuotiaana Gaspar y Rimbau avioitui kauniin aristokraatin Enriqueta Batllés y Bertán de Lisin kanssa. Avioliitto oli pettymys vaimon vanhemmille. Toisen lapsen syntymän jälkeen Rimbau 27-vuotiaana aloitti diplomaatin uransa.


title: Enrique Gaspar y Rimbau

text: Hän vietti runsaasti aikaa Kreikassa ja Ranskassa ennen kuin työskenteli konsulina Kiinassa, Macaossa ja sittemmin Hongkongissa. Hän jatkoi kirjallista uraansa ja kirjoitti useita oopperoita.


title: Enrique Gaspar y Rimbau

text: Palattuaan Eurooppaan hän muutti Oloroniin, vaikka hänen perheensä asui Barcelonassa. Myöhemmin hän asui useissa eri paikoissa eteläisessä Ranskassa. Gaspar y Rimbaun vaimo kuoli Marseillessa, jossa Rimbau oli konsulina. Hänen terveytensä oli heikentynyt, ja hän vetäytyi Oloroniin yhdessä tyttärensä, vävynsä ja lastenlastensa kanssa. Gaspar y Rimbau kuoli Olorónissa 60 vuoden ikäisenä vuonna 1902.


title: Juliet Landau

text: Juliet Rose Landau (s. 30. maaliskuuta 1965 Los Angeles, Kalifornia) on yhdysvaltalainen näyttelijä. Hänet tunnetaan kenties parhaiten osastaan mielipuolisena vampyyri Drusillana televisiosarjassa "Buffy, vampyyrintappaja". Landau on näyttelijä Martin Landaun ja näyttelijä Barbara Bainin tytär.


title: Juliet Landau

text: Juliet Landau syntyi Los Angelesissa Kalifornian osavaltiossa 30. maaliskuuta 1965. Hän sai etunimensä "Miss Julie" -näytelmän mukaan, sillä se oli ensimmäinen näytelmä, jossa hänen näyttelijävanhempansa olivat esiintyneet yhdessä. Osan nuoruudestaan Landau vietti Kaliforniassa. Myöhemmin hän muutti perheineen Lontooseen, missä hän opiskeli balettia ja draamaa. Landau palasi kotimaahansa Yhdysvaltoihin 18-vuotiaana. Hänellä on yksi sisar, Susan, joka nykyään toimii tuottajana.


title: Juliet Landau

text: Landaun ensimmäinen elokuva oli "Huijarit" (1990), missä hän näytteli pientä osaa nuorena Lily Dillonina. Hänen toinen elokuvansa oli "Neon City" (1992). Landaun kolmas elokuva oli hänen isänsä Martin Landaun ja Johnny Deppin tähdittämä "Ed Wood", joka sai ensi-iltansa vuonna 1994. Landau esitti elokuvassa Loretta Kingia.


title: Juliet Landau

text: Sarjan "Buffy, vampyyrintappajan" luoja Joss Whedon oli nähnyt Landaun elokuvassa "Ed Wood" ja pyysi tätä koe-esiintymään sarjaansa varten. Whedon oli luonut mielipuolisen vampyyri Drusillan roolin juuri Landauta varten. Landau aloitti sarjassa sen toisen tuotantokauden kolmannessa jaksossa "Kovassa koulussa". Toisella tuotantokaudella Drusilla oli aktiivisesti mukana sarjassa, mutta tuotantokauden jälkeen hän jätti sarjan. Landauta pyydettiin kuitenkin vielä takaisin moneen otteeseen esittämään hahmoaan jaksojen takautumiin, jotka kuvasivat sarjan vampyyrien elämää. Hän oli mukana aina sarjan viimeiselle tuotantokaudella asti vuoteen 2003.


title: Juliet Landau

text: Landau esitti Drusillaa myös "Buffyn" vuonna 1999 alkaneessa spin-off-sarjassa "Angel". Hänen ensimmäinen esiintymisensä sarjassa tapahtui sen toisella tuotantokaudella jaksossa "Dear Boy". Landau vieraili "Angelissa" yhteensä seitsemän kertaa. Hänen viimeinen jaksonsa oli sarjan viidennen kauden jakso "The Girl in Question".


title: Juliet Landau

text: Tunnetuimpien töidensä "Buffyn" ja "Angelin" Landau on näytellyt elokuvissa kuten "Theodore Rex" (1995) ja "Toolbox Murders" (2004) sekä vieraillut muutamissa muissa televisiosarjoissa. Hän on näytellyt muun muassa televisiosarjoissa "Millennium", "La Femme Nikita", "Justice League Unlimited" ja "".


title: Idrissa Soumaoro

text: Idrissa Soumaoro (s. 1949) on malilainen maailmanmusiikin esittäjä.


title: Idrissa Soumaoro

text: Soumaoro syntyi Malin Ouelessebougou-nimisellä alueella. Hän opiskeli taideinstituutissa Bamakossa ennen päätymistään Englantiin. Siellä hän sai diplomin sokeiden opetuksessa Birminghamin yliopistolta. Hän koulutti vuosikymmeniä sokeita Malissa.


title: Idrissa Soumaoro

text: Soumaoro on erikoistunut myös musiikin opettamiseen pistekirjoituksella. Hän oli malilaisen sokeiden instituutin johtaja vuosina 1994–1996. Hän opetti mm. Amadouta & Mariamia.


title: Idrissa Soumaoro

text: Soumaoro säveltää pianolla, kitaralla ja kamelen n'gonilla. Hän oli aiemmin Ambassadeurs-yhtyeen jäsen. Soumaoron tunnetuimpiin kappaleisiin kuuluu "Ancien combatant". Hänen ensimmäinen albuminsa "Koté" julkaistiin vasta vuonna 2004.


title: Christopher Peacocke

text: Christopher Arthur Bruce Rosen Peacocke (s. 22. toukokuuta 1950) on yhdysvaltalainen analyyttiseen perinteeseen lukeutuva filosofi, joka on erikoistunut mielenfilosofiaan ja tietoteoriaan. Hän on tietoteoriassaan puolustanut omanlaistaan rationalismin muotoa.


title: Christopher Peacocke

text: Peacocke toimii Columbian yliopiston filosofian professorina. Aiemmin hän on opettanut Lontoon King's Collegessa, Oxfordin yliopistossa ja New Yorkin yliopistossa.


title: Christopher Peacocke

text: Teoksia:


title: Christopher Peacocke

text: Artikkeleita:


title: Bernard Agré

text: Bernard Agré (2. maaliskuuta 1926 Monga – 9. kesäkuuta Pariisi, Ranska) oli norsunluurannikkolainen roomalaiskatolinen arkkipiispa ja kardinaali. Hänet vihki papiksi Jean-Baptiste Boivin 20. heinäkuuta 1953. Hänet nimitettiin Manin hiippakunnan piispaksi 8. kesäkuuta 1968, ja piispaksi vihkiminen seurasi 3. lokakuuta. Pääkonsekraattorina toimi Bernard Yago, jota avustivat Bernardin Gantin ja Guy-Marie-Joseph Riobé.


title: Bernard Agré

text: Agré sai 6. maaliskuuta 1992 nimityksen Yamoussoukron hiippakunnan piispaksi ja 19. joulukuuta 1994 Abidjanin arkkihiippakunnan arkkipiispaksi. Hänestä tuli kardinaali 21. helmikuuta 2001, jolloin hänet nimitettiin San Giovanni Crisostomo a Monte Sacro Alton kardinaalipapiksi.


title: Bernard Agré

text: Agré osallistui vuoden 2005 konklaaviin. Hän jäi eläkkeelle 2. toukokuuta 2006.


title: Puhallettu 60 sekunnissa (vuoden 2000 elokuva)

text: Puhallettu 60 sekunnissa ("Gone in Sixty Seconds") on vuonna 2000 ensi-iltansa saanut yhdysvaltalainen toimintaelokuva. Elokuvan on ohjannut Dominic Sena ja pääosissa esiintyvät Nicolas Cage, Giovanni Ribisi ja Angelina Jolie. Elokuva perustuu vuonna 1974 ensi-iltansa saaneeseen samannimiseen elokuvaan.


text: Elokuva kertoo entisestä urheiluautovarkaasta Randall Rainesista, joka oli alallaan paras ja arvostettu. Hän kuitenkin jäi eläkkeelle rikoksista, muutti Pennsylvaniaan ja aloitti uuden kunniallisen elämän. Neljän vuoden hiljaiselon jälkeen Randall saa kuulla että hänen pikkuveljensä Kip, joka harrastaa edelleen autovarkauksia, on joutunut vaikeuksiin mafian kanssa epäonnistuttuaan keikalla. Pelastaakseen veljensä Randallin täytyy kerätä vanha porukkansa kokoon ja hoitaa autovarkaudet veljensä puolesta. Tehtävä kuulostaa miltei mahdottomalta, sillä Kipin oli tarkoitus varastaa 50 autoa kahdessa viikossa, kun taas Randallin porukoineen täytyy varastaa saman verran autoja vain vuorokaudessa.


text: Elokuva kuvattiin Los Angelesin ja Long Beachin ympäristössä Kaliforniassa.


title: Saarroksissa

text: Saarroksissa ("The Prisoner") on brittiläinen, 17-osainen televisiosarja vuodelta 1967. Sarjan loivat George Markstein ja Patrick McGoohan, ja se esitettiin ITV-kanavalla vuosina 1967–1968. Sarja on esitetty myös Suomessa vuonna 1968 ja myöhemmin uusintana Kolmoskanavalla ja Subtv:llä.


title: Saarroksissa

text: Surrealistinen sarja on saanut kulttistatuksen etenkin scifiharrastajien ja 1960-luvun vastakulttuurin edustajien keskuudessa. Vuonna 2009 sarjan pohjalta tehtiin kuusiosainen minisarja, myös nimeltään "Prisoner", jonka pääosia esittävät Jim Caviezel ja Ian McKellen. Iron Maidenin ”Prisoner”-kappale on tehty tähän televisiosarjaan perustuen.


title: Saarroksissa

text: Sarja kertoo tehtävistään eronneesta huippuagentista, joka siepataan ja viedään omituiseen "Kyläksi" (The Village) kutsuttuun syrjäiseen paikkaan. Kylässä on Patrick McGoohanin esittämän vangitun agentin lisäksi lukuisia muita asukkaita tai vankeja, joista jokaista kutsutaan numerolla. Vangittu mies saa numeron kuusi. Kylässä on oma rahayksikkö, sanomalehti ja kaikkialla näkyvä vanhanaikaista polkupyörää esittävä tunnus.


title: Saarroksissa

text: Kylää johtaa jaksoittain vaihtuva henkilö "Numero Kaksi", joka yrittää saada Numero Kuudelta tietoja ja tekee tyhjäksi tämän yritykset kapinoida tai paeta. Pakenemisen estää ulkona liikkuva valkoisen pallon muotoinen "Rover", joka vääjäämättä pyydystää hälytyksen aikana liikkeellä olevat. Numero Kuusi pyrkii löytämään Kylää oletetusti taustalla pyörittävän salaperäisen "Numero Yhden".


title: Cornel West

text: Cornel Ronald West (s. 2. kesäkuuta 1953, Tulsa, Oklahoma) on yhdysvaltalainen filosofi ja intellektuelli. Hän toimi aiemmin Harvardin yliopistossa ja nykyään uskonnon professorina Princetonin yliopistossa. West on sanonut, että hänen ajattelunsa on omaksunut aineksia afrikkalais-amerikkalaisesta baptismista, marxismista, pragmatismista sekä transsendentalismista.


title: Clifford Husbands

text: Sir Clifford Straughn Husbands (5. elokuuta 1926 – 11. lokakuuta 2017) oli Barbadoksen kenraalikuvernööri vuosina 1996–2011. Hän astui virkaan vuonna 1996 Dame Nita Barrow'n seuraajaksi.


title: Clifford Husbands

text: Clifford Husbands oli koulutukseltaan lakimies. Hän kuoli 91-vuotiaana kotonaan 11. lokakuuta 2017.


title: Manzana

text: Manzana on tamperelainen rock metal -yhtye. Manzana yhdistelee musiikissaan rockin, metallin sekä industrial-musiikin elementtejä ja on tunnettu energisestä live-esiintymisestään. Manzanan ensimmäinen albumi "Nothing as Whole as a Broken Heart" julkaistiin Suomessa tammikuussa 2007 sekä Pohjois-Euroopassa ja osissa Aasiaa kesällä 2007. Se nousi listan sijalle 24 ja single "Falling to Pieces" puolestaan sijalle 2.


title: Manzana

text: Yhtyeen ytimen muodostavat laulaja-sanoittaja Piritta Lumous ja kitaristi Henri Virsell. Virsell tunnetaan myös miksaajana (Diablo, Negative, Yö (yhtye)) sekä Fantom Studion toisena omistajana. Lumous puolestaan on tehnyt omaehtoista uraansa vuodesta 1995 alkaen mm. Mellow, Not Guilty ja Lumous-yhtyeidensä kanssa sekä on valmistunut Turun Taideakatemiasta teatteri-ilmaisun ohjaajaksi vuonna 2004. Lumous sanoittaa myös mm. Villieläin-yhtyeelle (Universal), Agnes Pihlavalle sekä useille muille artisteille. Lumous tunnetaan myös musiikkiteatterirooleistaan sekä kirjailijana.


title: Manzana

text: Manzanan rytmisektiossa soittivat aluksi basisti Ville "Mr. Willy" Mäkinen (mm. ex-Bomfunk MC’s, nyk. Apulanta) sekä eräänä Suomen parhaista rumpaleista pidetty Heikki Malmberg (Diablo, ex-Dame, ex-Bulldozer, ex-Snakegod, ex-Wolfpack). Manzanan nykyisessä kokoonpanossa soittavat Lumouksen ja Virsellin lisäksi basisti Johannes Tolonen (ex-Katra, ex-When the Empire Falls, ex-Minerva, ex-Nocturn) sekä myös Elias Viljasen (Sonata Arctica) Evil Spirit -yhtyeessä vaikuttava rumpali Tomi Ylönen. Vuonna 2014 yhtyeeseen liittyi toiseksi kitaristi Matti Auerkallio. Auerkallio on julkaissut viisi soololevyä ja on tunnettu multi-instrumentalistisista kyvyistään useassa metal-yhtyeessä.


title: Manzana

text: Manzana kiersi Suomea ja Eurooppaa vuonna 2007–2009 mm. Lovexin, Apulannan ja Teräsbetonin kanssa sekä vieraili muun muassa MTV:n Headbangers Ballissa. Yhtye on sittemmin tehnyt kymmeniä kiertueita Baltiassa ja 11. kiertuetta keski-Euroopassa, vuosina 2016 ja 2017 yhtye teki pitkät kiertueet myös Kiinassa. Hienostelemattomana keikkajyränä tunnettu bändi keikkailee kotimaassa ja itä-Euroopassa tiiviisti myös valtavirrasta poikkeavissa paikoissa; punk-klubeissa, moottoripyöräkerhoilla jne. ja siitä johtuen bändi onkin arvostettu myös underground-piireissä.


title: Manzana

text: Vuonna 2008 bändi teki levytyssopimuksen tamperelaisen Dynamic Arts Recordsin kanssa ja julkaisi toisen levynsä "Babies of Revolution" 24.9.2008. Levy meni listan sijalle 28.


title: Manzana

text: Kolmas levy "Industrial Hippies" ilmestyi syksyllä 2010 ja neljäs levy "Toy Machine" Tuupa Recordsin julkaisemana yhtyeen kuudennen Euroopan kiertueen jälkeen 17.5.2013. Yhtyeen parhaana levynä pidetty "Toy Machine" sai loistavia arvosteluja. Viides levy ilmestyy 7.12. 2018.


title: John Compton

text: Sir John George Melvin Compton (26. huhtikuuta 1925 Canouan, Saint Vincent ja Grenadiinit – 7. syyskuuta 2007 Castries) oli Saint Lucian kolminkertainen pääministeri.


title: John Compton

text: Compton toimi Saint Lucian pääministerinä vuosina 1964–1979, 1982–1996 ja joulukuusta 2006 kuolemaansa asti. Hän johti Yhdistynyttä työväenpuoluetta vuosina 1964–1996 ja jälleen vuodesta 2005.


title: John Compton

text: Compton oli myös viimeisen hallituksensa talousministeri. Toukokuussa 2007 hän päätyi New Yorkissa sairaalahoitoon kärsittyään aivoverenkiertohäiriön, joka jätti hänet liikuntavammaiseksi. Heinäkuussa 2007 hänen ilmoitettiin eroavan vuoden loppuun; 26. elokuuta hengitysvaikeudet veivät hänet sairaalaan, ja 1. syyskuuta hänet vietiin Martiniquelle saamaan hoitoa. Hän kuoli uusiutuneen aivoverenkiertohäiriönsä komplikaatioihin 82-vuotiaana 7. syyskuuta 2007.


title: Arthur Dion Hanna

text: Arthur Dion Hanna (s. 7. maaliskuuta 1928) on bahamalainen poliitikko, joka toimi maansa kenraalikuvernöörinä 2006–2010. Hanna oli Bahaman parlamentin alahuoneen jäsen vuosina 1960–1992 sekä maansa varapääministeri vuosina 1967–1984.


title: Alfonso López Michelsen

text: Alfonso López Michelsen (30. kesäkuuta 1913 Bogotá – 11. heinäkuuta 2007 Bogota) oli kolumbialainen liberaalipuolueen poliitikko. Hän toimi maansa presidenttinä vuosina 1974–1978. Häntä edelsi presidenttinä Misael Pastrana Borrero ja seurasi Julio César Turbay Ayala.


title: Alfonso López Michelsen

text: Alfonso López Michelsen syntyi Bogotássa, Kolumbiassa. Hänen isänsä Alfonso López Pumarejo toimi Kolumbian presidenttinä vuosina 1934–1938 ja 1942–1945. López Michelsen opiskeli lakitiedettä useissa korkeakouluissa ympäri maailmaa, mutta valmistui lopulta kolumbialaisesta Universidad del Rosariosta. Hänelle tarjottiin vastaperustetun Movimiento Revolucionario Liberal (MRL) -puolueen johtajuutta ja presidenttiehdokkuutta vuonna 1962. López Michelsen suostui, mutta hävisi presidentinvaalit konservatiivipuolueen ehdokkaalle Guillermo León Valencialle.


title: Alfonso López Michelsen

text: Vuonna 1966 López Michelsen valittiin senaattoriksi, vuonna 1968 Cesarin departementin kuvernööriksi ja vuonna 1969 ulkoministeriksi. Hän sulautti MRL:n takaisin liberaalipuolueeseen vuonna 1967. López Michelsen voitti vuoden 1974 presidentinvaalit ja toimi Kolumbian presidenttinä vuoteen 1978 asti. López Michelsen pyrki uudelleen presidentiksi vuonna 1982, mutta konservatiivien ehdokas Belisario Betancur voitti vaalit.


title: Alfonso López Michelsen

text:
Presidenttikautensa jälkeen Lopez Michelsen yritti neuvotella Kolumbian kapinallisten kanssa panttivankien vapauttamisesta.
López Michelsen kuoli 11. heinäkuuta 2007 sydäninfarktiin Bogotássa. Hän oli kuollessaan 94-vuotias.


title: Chris Hoy

text: Sir Christopher Andrew "Chris" Hoy (s. 23. maaliskuuta 1976 Edinburgh) on skotlantilainen ratapyöräilijä. Hän on voittanut olympiakultaa kilometrin aika-ajossa vuoden 2004 kesäolympialaisissa Ateenassa, joukkuesprintissä, keirinissä ja eräajossa vuoden 2008 kesäolympialaisissa Pekingissä, joukkuesprintissä ja keirinissä 2012 kesäolympialaisissa Lontoossa sekä olympiahopeaa joukkuesprintissä vuonna 2000 Sydneyssä järjestetyissä kesäolympialaisissa.


title: Chris Hoy

text: Ratapyöräilyn MM-kilpailuissa Hoy on voittanut kilometrin aika-ajon vuosina 2002, 2004, 2006 ja 2007. Eräajon mestaruuden hän on voittanut 2008 sekä keirinin 2007, 2008, 2010 ja 2012. Lisäksi hän on kuulunut joukkuesprintin voittaneeseen Yhdistyneen Kuningaskunnan joukkueeseen vuosina 2002 ja 2005. Hoy on saanut MM-kisoissa myös kahdeksan hopea- ja kuusi pronssimitalia.


title: Chris Hoy

text: Ennen ratapyöräilijäksi ryhtymistään Hoy kilpaili BMX-pyöräilyssä ja lisäksi hän osallistui Skotlannin juniorien soutujoukkueeseen, joka voitti hopeaa Britannian mestaruuskilpailuissa vuonna 1993.


title: Chris Hoy

text: Hoy aloitti opintonsa St Andrewsin yliopistossa vuonna 1996, mutta siirtyi pian Edinburghin yliopistoon, josta hän valmistui urheilutieteen kandidaatiksi vuonna 1999. Edinburghin yliopisto myönsi Hoylle kunniatohtorin arvon heinäkuussa 2005. Heriot-Wattin yliopisto myönsi kunniatohtorin arvon marraskuussa 2005.


title: Chris Hoy

text: 12. toukokuuta 2007 Hoy yritti rikkoa kilometrin ajon maailmanennätystä. Hän ei aivan onnistunut tavoitteessaan vaan hävisi 0.228 s, mutta onnistui kuitenkin tekemään ennätyksen 500 m lentävän lähdön ajossa.


title: Viidennen tasavallan vaalit

text: Ranskan Viidennen tasavallan vaalit ovat perustana edustukselliselle vallankäytölle. Ranskan kansalaiset valitsevat kaikki lakiasäätävät tai toimeenpanovaltaa käyttävät edustajiksi joko suorilla vaaleilla tai erilaisten valitsijamiesyhteisöjen välityksellä. Ranskan kansalaisilta voidaan myös kysyä neuvoa erinäisissä yhteyksissä neuvoantavalla kansanäänestyksellä.


title: Viidennen tasavallan vaalit

text: Kansallisella tasolla ranskalaiset valitsevat valtionpäämiehensä, tasavallan presidentin sekä lakiasäätävän kansalliskokouksen:


title: Viidennen tasavallan vaalit

text:
Alueellisella tasolla ranskalaiset valitsevat yleisellä ja yhtäläisellä äänioikeudella sekä suoralla vaalilla useita eri edustajia eri alueelliseen hallintoelimiin:
Erilaiset merentakaiset alueelliset yhteisöt valitsevat myös omat aluelliset ja yhteisölliset edustajansa, Ranskan Polynesiassa pidetään territoriaaliset vaalit ja Uudessa-Kaledioniassa valitaan territoriaalinen kansalliskokous.


title: Viidennen tasavallan vaalit

text: Lisäksi eri yhtiöissä valitaan luottamusmiesneuvostot, joiden valinnan suorittavat yrityksen palkatut työntekijät. Näitä vaaleja kutsutaan luottamusmiesvaaleiksi.


title: Viidennen tasavallan vaalit

text: Ranskan kansalaiset valitsevat myös muiden eurooppalaisten tavoin Euroopan Parlamentin jäsenten vaaliin. Näitä vaaleja kutsutaan eurovaaleiksi.


title: Viidennen tasavallan vaalit

text: Äänestää vaaleissa voivat kaikki 18 vuotta täyttäneet Ranskan kansalaiset, jotka ovat kirjoittautuneet äänioikeutettujen listalle. Eurovaaleissa ja kunnallisvaaleissa myös muiden Euroopan Unionin jäsenmaiden kansalaiset voivat käyttää äänioikeuttaan ja kirjoittautua äänioikeutettujen listalle.


title: Viidennen tasavallan vaalit

text: Kirjoittautuminen äänioikeutettujen listalle ei ole pakollista, mutta se on välttämätöntä, jotta äänestäjä voi käyttää äänioikeuttaan. Nykyisin kaikki 18 vuotta täyttävät ranskalaiset kirjataan automaattisesti äänioikeutettujen listalle. Äänioikeutetut kansalaiset voivat kirjoittautua asuinpaikkakunnallaan tai kunnassa, jossa he ovat vähintään viiden vuoden ajan maksaneet paikallisen veron. Ulkomailla asuvat ranskalaiset voivat kirjoittua paikallisessa konsulaatissa.


title: Viidennen tasavallan vaalit

text: Vain äänioikeutettujen listalle kirjoitetut äänestäjät voivat olla ehdokkaina vaaleissa. Joissakin tapauksissa rikoksesta tuomitut eivät voi kirjoittautua äänioikeutettujen liställe, mikä myös estää heidän ehdokkuutensa vaaleissa.


title: Yleisurheilun sisäratojen Euroopan-mestaruuskilpailut 1996

text: Yleisurheilun sisäratojen Euroopan-mestaruuskilpailut järjestettiin vuonna 1996 Tukholmassa, Ruotsissa 8.–10. maaliskuuta.


title: Kwame Anthony Appiah

text: Appiah on työskennellyt läheisesti Henry Louis Gates Jr.:n kanssa ja toimittanut hänen kanssaan "Transition Magazine" -julkaisua. Molefi Asante on kritisoinut Appiahia "afrikkalaisuuden vastaisuudesta".


title: Ranskan presidentinvaalit

text: Ranskan presidentinvaalit on toimitus, jossa valitaan Ranskan tasavallan presidentti viisivuotiskaudeksi. Ennen vuotta 2002 presidentin kausi oli seitsemän vuoden mittainen. Aiempaa vaalikautta kutsuttiin ranskaksi nimellä ”septennat”, ja nykyistä kautta kutsutaan puolestaan nimellä ”quinquennat”.


title: Ranskan presidentinvaalit

text: Ranskan tasavallan presidentin vaalin toimittaminen perustuu viidennen tasavallan perustuslakiin ja sen artikloihin 6, 7 ja 58.


title: Ranskan presidentinvaalit

text: Vuoden 1962 kansanäänestyksellä suoritetun perustuslakiuudistuksen jälkeen presidentinvaali on toimitettu suoralla kansanvaalilla, joka perustuu yleiseen ja yhtäläiseen äänioikeuteen. Jos vaalissa joku ehdokkaista saa enemmistön eli yli puolet annetuista äänistä, hän tulee valituksi. Mikäli kukaan ehdokkaista ei pääse tähän tavoitteeseen, kahden viikon kuluttua ensimmäisestä vaalista suoritetaan vaalien toinen kierros.


title: Ranskan presidentinvaalit

text: Toisella kierroksella voivat olla ehdokkaina kaksi ensimmäisellä kierroksella eniten ääniä saanutta ehdokasta. Tällä toisella kierroksella enemmistön äänistä saanut tulee valituksi.


title: Ranskan presidentinvaalit

text: Käytännössä kukaan ehdokas ei ole tullut valituksi ensimmäisellä kierroksella, on siis tarvittu aina myös toinen kierros. Historiasta tiedetään, että lähinnä tavoitteen saavuttamista ensimmäisellä kierroksella oli Charles de Gaulle vuoden 1965 presidentinvaalissa, kun hänen ääniosuutensa ensimmäisellä kierroksella oli 44,6 prosenttia annetuista äänistä.


title: Ranskan presidentinvaalit

text: Äänestyksen tuloksen julistaa Ranskan perustuslakineuvosto, jonka tehtävänä on myös valvoa vaalien lainmukaisuutta ja sääntöjenmukaista toimittamista.


title: Ranskan presidentinvaalit

text: Ranskan perustuslaki määrittelee presidentinvaalin ajankohdan, joka on vähintään 20 vuorokautta ennen ja kolmekymmentä viisi vuorokautta jälkeen virassa olleen presidentin viisivuotisen virkakauden alkamispäivästä. Mikäli tehtävä tulee ennen virkakauden päättymistä avoimeksi esimerkiksi tasavallan presidentin kuoleman tai eron johdosta, noudatetaan samoja perustuslain aikarajoituksia kuin aiemminkin, mutta nyt kyseessä on viran aukijulistamisen alkamisaika. Tänä aikana tasavallan presidentin tehtäviä hoitaa senaatin puhemies.


title: Ranskan presidentinvaalit

text: Tarkan vaalipäivän päättää Ranskan hallitus. Sitten presidentti Georges Pompidoun kuoleman 2. huhtikuuta 1974 presidentinvaalit on aina pidetty keväällä, ja kahden kierroksen vaalit ovat olleet huhtikuun lopulla tai toukokuun kahden ensimmäisen viikon aikana.


title: Ranskan presidentinvaalit

text: Äänioikeus Ranskan presidentinvaaleissa on kaikilla äänioikeutetuilla Ranskan kansalaisilla ja tämä tarkoittaa:


title: Ranskan presidentinvaalit

text: Ranskan presidentinvaaleissa voivat olla ehdokkaina Ranskan kansalaiset, jotka täyttävät seuraavat ehdot:


title: Ranskan presidentinvaalit

text: Allekirjoittajien potentiaalinen lukumäärä on noin 45 000 henkilöä, josta määrästä 36 000 on kunnanjohtajia.


title: Ranskan presidentinvaalit

text: Allekirjoituksia tulee saada vähintään kolmenkymmenen departementin alueelta tai merentakaisilta alueilta. Lisäksi Euroopan parlamentin jäsenet ja ulkomailla asuvien ranskalaisten edustajat muodostavat kaksi fiktiivistä departementtia.


title: Ranskan presidentinvaalit

text: Sama henkilö voi allekirjoittaa vain yhden henkilön tukilistan.


title: Ranskan presidentinvaalit

text: Ranskassa poliittisen toiminnan ja vaalijärjestelyiden rahoitus on säädeltyä toimintaa. Säännöstely on kaksiosaista: poliittisten puolueiden tuloihin ja menoihin kohdistuvaa sekä vaalikampanjoiden tuloihin ja menoihin kohdistuvaa. Tätä tarkoitusta varten on perustettu erillinen, itsenäisesti toimiva virasto. Yksittäisiä vaaleja varten kootaan vaalirahoituksesta erillinen juuri näitä vaaleja varten tehty muistio.


title: Ranskan presidentinvaalit

text: Valtion maksama kampanjatuki kattaa oleellisen osan ehdokkaiden vaalibudjeteista. Täten on taattu myös niiden ehdokkaiden mahdollisuudet pyrkiä tehtävään, joiden kannatus on vähäinen, ja se mainitaankin valtion tuen ensisijaiseksi tarkoitukseksi. Riippumatta ensimmäisellä kierroksella saatujen äänien määrästä valtion antama tuki on 1/20 osa koko vaalitaisteluun varatusta ensimmäisellä kierroksella sallitusta menojen enimmäismääräkatosta, joka oli 16 166 000 euroa. Ehdokasta kohden tämä tekee 808 300 euroa. Jos ja kun ehdokas saa enemmän kuin viisi prosenttia annetuista äänistä, valtion antaman tuen määrä nousee puoleen sallitusta enimmäismäärästä, eli ehdokas saa 8 083 000 euroa.


title: Ranskan presidentinvaalit

text: Ehdokkaiden vaalityötä voivat tukea vain luonnolliset henkilöt, joiden tuki saa olla vain 4 600 euroa henkilöä kohden. Lisäksi poliittiset puolueet saavat tukea ehdokastaan, mikä on osaltaan korostanut vaaleissa poliittisten puolueiden merkitystä.


title: Ranskan presidentinvaalit

text: Viiden tasavallan perustamisen jälkeen on käyty yhdeksät presidentinvaalit yleisen äänioikeuden periaatteella. Ensimmäisen vaalin suoritti epäsuoraa vaalitapaa käyttäen suuri valitsijamieskollegio.


title: Burning Bridges

text: Burning Bridges on ruotsalaisen metalliyhtye Arch Enemyn kolmas studioalbumi vuodelta 1999. Albumia pidetään yhtyeen tuotannossa merkittävänä, ja sen avulla yhtye saavutti edeltäjäalbumeitaan enemmän suosiota Japanissa (jossa yhtyeen suosio oli tähän aikaan isompi kuin muualla), ja myös Euroopan markkinoilla. Albumilta julkaistiin musiikkivideo sen ensimmäisestä raidasta, ”The Immortalista”. Albumista julkaistiin kaksi erikoisversiota, toinen Japaniin ja toinen Eurooppaan. Kumpikin erikoisjulkaisu sisältää kaksi bonusraitaa, jotka on myöhemmin julkaistu myös muun muassa "Burning Bridgesiä" seuranneen albumin "Wages of Sinin" (2001) erikoisversioilla.


title: Burning Bridges

text: "Burning Bridges" on viimeinen Arch Enemyn albumi, jolla laulaja Johan Liiva, yksi yhtyeen alkuperäisjäsenistä, on mukana. Hänen seuraajansa Angela Gossow laulaa jo seuraavalla "Wages of Sin" -albumilla. Gossowin mukaantulo yhtyeeseen oli suurena vaikuttimena yhtyeen myöhempään soundin muuttumiseen ja myös suosion kasvuun.


title: Burning Bridges

text: Albumista tehdyssä Japanin ja Korean erikoisjulkaisussa on kaksi bonusraitaa, Europe-cover ”Scream of Anger” sekä ”Fields of Desolation ’99”.


title: Burning Bridges

text: Myös Eurooppaan tehty rajoitettu digipack-julkaisu sisälsi kaksi bonusraitaa: ”Diva Satanica” ja instrumentaalikappale ”Hydra”.


title: Pugwash-liike

text: Pugwash-järjestö eli Pugwash Conferences on Science and World Affairs ("Pugwash tieteen ja kansainvälisten suhteiden konferenssi") on tieteentekijöiden kansainvälinen kokous- ja neuvottelusarja. Pugwash-järjestö on erikoistunut erityisesti asevalvonnan, aseidenriisunnan ja konfliktientutkimuksen kysymyksiin.


title: Pugwash-liike

text: Pugwash-liike sai alkunsa toisen maailmansodan jälkimainingeissa, kun Bertrand Russell ja Albert Einstein laativat vuonna 1955 julkilausuman (sittemmin tunnettu nimellä "Russell-Einstein-manifesti"), johon liittyi myös yhdeksän Nobel-palkittua tieteentekijää (muun muassa Max Born, P. W. Bridgman, Albert Einstein, J. F. Joliot-Curie, H. J. Muller, Linus Pauling, C. F. Powell, Józef Rotblat, Hideki Yukawa). Julistuksessa he vetosivat kollegoihinsa, jotta nämä liittyisivät yhteen ihmiskunnan pelastamiseksi joukkotuhoaseilta.


title: Pugwash-liike

text: Julistuksen seurauksena eri maita ja valtioryhmiä edustaneita tieteilijöitä kokoontui vuonna 1957 Pugwashin kylään Nova Scotiaan Kanadaan keskustelemaan asevalvontaan, aseidenriisuntaan ja konflikteihin liittyvistä kysymyksistä avoimesti pyrkien ilman suurvaltajännitteitä käsittelemään näiden kysymysten tieteellisiä ongelmia. Koska keskusteluja haluttiin jatkaa mahdollisimman säännöllisesti, toimintaa päätettiin jatkaa ja toiminnan nimeksi otettiin ensimmäisen kokouspaikan (intiaanikielinen) nimi Pugwash kunnioituksena ensimmäisen kokouksen poikkeuksellista ilmapiiriä ja avoimuutta kohtaan. Pienen tauon jälkeen tästä käynnistyi Pugwash-kokousten (Pugwash Conferences on Science and World Affairs) vuonna 1955 kokoussarja, joka jatkuu yhä niin vuosikokousten kuin myös erityistyöryhmäkokousten muodossa.


title: Pugwash-liike

text: Kansainvälinen Pugwash-järjestö sai yhdessä perustajajäsenen professori Józef Rotblatin kanssa Nobelin rauhanpalkinnon vuonna 1995.


title: Pugwash-liike

text: Tieteentekijöiden rauhan- ja asiantuntijajärjestönä Pugwash-konferenssi tekee työtä aseriisunnan ja -valvonnan puolesta sekä osallistuu konfliktien tutkimukseen. Sillä on YK:n neuvoa-antavan järjestön asema. Monen aseriisuntasopimuksen tieteellinen pohja on tehty ja neuvoteltu Pugwash-järjestössä. Pugwashin toiminnalla on ollut erityinen merkitys ydinkoekieltosopimusten laadinnassa, samoin sillä on ollut erityinen merkitys kemiallisten aseiden kieltosopimuksen tieteellisen perustan sekä myös sopimusartiklojen laadinnassa.


title: Pugwash-liike

text: Suomen osallistuminen Pugwash-toimintaan alkoi jo vuonna 1959, jolloin Jorma K. Miettinen kutsuttiin mukaan asiantuntemuksensa perusteella Pugwashin vuosikokoukseen, minkä seurauksena käynnistyi Suomessa edelleen vahvasti jatkuva Pugwash-toiminta. Toiminnan kärkihahmoksi asettui Jorma K. Miettinen, joka oli toimikunnan puheenjohtaja vuosina 1959-2008 ja kunniapuheenjohtajana toukokuusta 2008.


title: Pugwash-liike

text: Suomessa aloitti vuonna 1974 toimintansa myös Suomen Nuoriso-Pugwash-ryhmä, jonka kautta moni opiskelija ja jatko-opiskelija sekä uransa alkuvaiheissa ollut tutkija on tullut mukaan Pugwashin toimintaan. Nuorisoryhmän puheenjohtajana toimii Anne-Mari Länsimies. Nuorisoryhmän aikaisempia puheenjohtajia ovat olleet muun muassa Kaisa Pesonen, Kaija Saarela, Kari Takamaa, Ursula Vala, Ritva Saario, Bobi Pirseydi, Taina Susiluoto ja Lotta Lindegren.


title: Pugwash-liike

text: Suomen Pugwash-toimikunnan hallituksessa toimivat kunniapuheenjohtaja, akateemikko Jorma K. Miettinen, professori emeritus, välitystuomari Bengt Broms, akateemikko Pirjo Mäkelä, professori emeritus Klaus Törnudd ja uutena puheenjohtajana Kari T. Takamaa. Toimikunnan hallituksessa ovat aiemmin olleet muun muassa professori emeritus Göran von Bonsdorff ja professori emeritus Kari Cantell.


title: Pugwash-liike

text: Pugwashin maailmankonferenssi on järjestetty Suomessa kahdesti, vuonna 1974 Aulangolla ja vuonna 1996 Lahdessa. Suomessa on myös järjestetty useita Pugwashin työryhmäkokouksia. Kansallisen toiminnan keskeisimpiä muotoja ovat 5–8 kertaa järjestettävät esitelmä- ja kokoustilaisuudet.


title: Pugwash-liike

text: Pugwash-järjestö (Pugwash Confenrences on Science and World Affairs) myönsi korkeimman tunnustuspalkintonsa vuonna 1996 akateemikko Jorma K. Miettiselle tunnustuksena hänen mittavasta panoksestaan ja työstään kansainvälisen Pugwash-toimikunnan hyväksi. Akateemikko Miettinen oli myös Pugwash-liikkeen delegaation nimettynä jäsenenä, joka oli vastaanottamassa Nobelin rauhanpalkintoa vuonna 1995. Hän oli siis ensimmäinen suomalainen, joka on ollut Nobelin rauhanpalkinnon vastaanottaneessa vastaanottajatahon delegaatiossa.


title: Pyhän Andreaksen katedraali (Victoria)

text: Pyhän Andreaksen katedraali () on kirkkorakennus Victorian kaupungissa, Kanadan Brittiläisessä Kolumbiassa. Se on Victorian roomalais-katolisen hiippakunnan katedraali, ja pyhitetty Pyhälle Andreakselle. Rakennus edustaa arkkitehtuurin gotiikan tyylisuuntaa, ja se on järjestyksessään kolmas katedraali Victoriassa. Kirkon rakennustyöt käynnistettiin vuonna 1890, ja se vihittiin käyttöön vuonna 1892. Sen suunnittelivat arkkitehdit Maurice Perrault ja Albert Mesnard. Kirkon torni kohoaa 53 metrin korkeuteen.


Paavius varhaiskirkossa ja myöhäisantiikin aikana käsittää paaviuden historian taivasten valtakunnan avaimien luovutuksesta apostoli Pietarille myöhäisantiikin loppuun, eli tämän paaviuden historian ajanjakson voidaan katsoa loppuneen noin Gregorius Suuren noustessa paavinistuimelle, jolloin keskiajan paaviuden historian voidaan katsoa alkaneen.


title: Paavius varhaiskirkossa ja myöhäisantiikin aikana

text: Tämän ajanjakson aikana muodostui käsitys paavin asemasta paitsi Rooman piispana ja siten seurakunnan johtajana, myös paavin vallasta muihin seurakuntiin. Varhaiskirkon aikana paavinvallalle koko kristikunnassa myös esitettiin ensimmäiset Raamattuun pohjautuvat perusteet.


text: On olemassa erilaisia näkemyksiä siitä, kuka oli historian ensimmäinen paavi. Katolinen kirkko pitää Taivasten valtakunnan avaimien luovutusta apostoli Pietarille merkkinä tämän julistamisesta kaikkien muiden apostolien johtajaksi ja ensimmäiseksi Rooman piispaksi eli paaviksi. Pietarinkirkon kupolin sisäreunaan onkin kirjoitettu: "Tu es Petrus et super hanc petram aedificabo ecclesiam meam et tibi dabo claves regni caelorum" (suomeksi "Sinä olet Pietari, ja tälle kalliolle minä rakennan kirkkoni. Minä olen antava sinulle taivasten valtakunnan avaimet") kuten Jeesuksen kerrotaan sanoneen Pietarille Matteuksen evankeliumin mukaan (Matt. 16: 18–19).


text: Useimmissa kriittisissä näkemyksissä ei kyseenalaisteta tätä kohtaa raamatussa tai sen tapahtumista, vaan kyseenalaistetaan Pietarin asema Rooman seurakunnan johtajana ja täten myös paavina. Asiasta esitetäänkin yleensä kolme kriittistä kysymystä:


text: Kysymyksiin on esitetty monenlaisia vastauksia. Kriittisimpien arvioiden mukaan Pietari ei koskaan elämässään käynyt Rooman kaupungissa, jolloin hän ei voinut olla ensimmäinen Rooman piispa eikä siis paaviutta voida perustella hänellä. Raamatusta ei voida löytää vastausta mihinkään esitetyistä kolmesta kysymyksestä, koska uusi testamentti ei kerro apostoli Pietarin elämän loppuvaiheista. Tästä huolimatta perimätieto Pietarin marttyyrikuolemasta Roomassa lienee tosi. Paavi Pius XII:n ollessa paavina 1950-luvun Pietarinkirkon alla suoritettiin kaivauksia, joiden tuloksena löydettiin hautamuistomerkki. Sen viereen on raapustettu kreikaksi sanat: "Pietari on täällä". Paikalla, josta hautamuistomerkki löydettiin, sijaitsi aikanaan keisari Neron aikainen hautausmaa, jonne osa vainoissa teloitetuista kristityistä haudattiin. Paikalta löydettiin myös luita, ja tiedotuksessaan Vatikaanivaltio totesikin kyseessä olevan "mitä suurimmalla todennäköisyydellä" apostoliruhtinaan maalliset jäännökset. Kaikki eivät ole samaa mieltä Vatikaanivaltion kanssa, sillä kriittisimpien tutkijoiden mukaan "oli kyllä odotettavissa, että hautausmaalta löytyy luita". Maallisten todisteiden lisäksi Raamattu antaa joidenkin tutkijoiden mukaan epäsuoria viitteitä Pietarin oleskelusta Roomassa, vaikkei kuitenkaan kerro suoraan apostoliruhtinaan elämän loppuvaiheista. Esimerkiksi Pietarin ensimmäisen kirjeen alussa sanotaan: "Tervehdyksen lähettää teille Babylonissa oleva seurakunta, valittu niin kuin tekin, ja minun poikani Markus." Mikäli oletetaan Pietarin kirjoittaneen kirjeen itse – vaikkakin useat tutkijat kyseenalaistavat tämän – sekä Babylonin olevan Rooman salanimi, on todennäköistä että Pietari on ollut aikanaan Roomassa. Raamatussa Babylon-nimellä tarkoitettiin harvoin itse Babylonin kaupunkia, vaan sillä tarkoitettiin rappioituneita maailmankaupunkeja. Tällöin voitaisiin olettaa, että kyseessä olisi juuri Rooma. Tätä väitettä tukee myös Markuksen nimen mainitseminen, sillä kirkkohistorioitsijat mainitsevat tämän olleen Roomassa Pietarin tulkkina.


text: Hautamuistomerkin ja luulöytöjen perusteella voidaan siis vastata ensimmäiseen ja toiseen kysymykseen ja olettaa Pietarin tosiaan olleen Roomassa ja kuolleen marttyyrikuoleman. Kolmanteen kysymykseen moderni tutkimus vastaa kieltävästi. Todennäköisesti Rooman seurakunta syntyi jo ennen vuotta 50 eli ennen Paavalin ja Pietarin saapumista kaupunkiin. Tällöin seurakunnista puuttuivat piispanvirat, sillä seurakuntajärjestys kehittyi vähitellen kohti yhtenäisempiä muotoja. Piispanvirka seurakunnan johtoasemana kehittyi alkujaan Vähässä-Aasiassa, josta se hiljalleen levittyi muualle ja saapui Roomaan noin vuonna 160. Tämän perusteella ei voida puhua Pietarista ensimmäisenä paavina eikä edes Rooman seurakunnan johtajana.


text: Mikäli Pietaria ei voida pitää ensimmäisenä paavina, voidaankin ihmetellä, miten paavius sitten kehittyi ja liitettiin apostolien johtajana pidettyyn Pietariin. Luetteloa Rooman piispoista alettiin laatia vasta piispaviran vakiinnuttua seurakunnan johtajaksi. Myös muissa kristinuskolle tärkeissä kaupungeissa kuten Jerusalemissa, Antiokiassa ja Aleksandriassa laadittiin samantyylisiä apostolista alkavia luetteloita, jotka pyrittiin johtamaan seurakunnan silloiseen piispaan. Vanhin säilynyt lista Rooman piispoista on vuodelta 185 ja siinä tunnettiin vain muutama silloisen piispan edeltäjistä. Listaa kuitenkin jatkettiin Pietariin saakka, koska aseman periytyminen apostoliruhtinaasta oli seurakunnalle oikean opin tae. Todennäköisesti listassa Pietarin ja piispan viran kaupunkiin tuoneen Anicetuksen välissä olevat nimet eivät ole keksittyjä vaan kyseessä ovat mahdollisesti seurakunnan johtoryhmän jäsenet. Myös ajallinen järjestys on mahdollisesti oikea, mutta vuosiluvut lienevät epävarmoja.


text: Käsitys Pietarin olevan ensimmäinen Rooman piispa ja paavi syntyi toisella vuosisadalla ajanlaskun alun jälkeen. Pian tämän käsityksen synnyttä silloinen Rooman piispa alkoi vaatia itselleen ylintä valtaa kristityssä kirkossa. Paavi Stefanus I oli ensimmäinen, joka esitti teologisen perustelun paaviudelle ja juuri tähän perusteluun onkin vedottu aikojen saatossa useaan kertaan. Stefanus I:n mukaan Jeesuksen sanat apostoli Pietarille olisi sanottu myös tämän seuraajille, jolloin Rooman piispoilla eli paaveilla olisi sama valta käytössään kuin apostoliruhtinaalla. Raamatussa ei kuitenkaan vihjaistakaan mitenkään sanojen ollen tarkoitettuja myös Pietarin seuraajille, minkä vuoksi Stefanus I:n perustelut eivät saaneet jalansijaa alkukirkossa. Paavin asema nousi kuitenkin jonkin verran läntisessä Euroopassa, mutta syynä ei ollut Stefanus I:n esittämät uskonnolliset perustelut vaan Rooman asema suurkaupunkina ja sen seurakunnan arvovalta ja varallisuus.


text: Katolisen kirkon piirissä paavien erityisasemaa perustellaan ensimmäisenä Rooman piispana pidetyn apostoli Pietarin (kuollut vuonna 64 tai 67 Roomassa) kunnia-asemalla apostolien keskuudessa. Jo toisella vuosisadalla jaa. vakiintui kristinuskon piirissä käsitys, jonka mukaan Jerusalemin, Antiokian, Aleksandrian ja Rooman piispat ovat arvossa muita ylempiä, ja näiden keskuudessa Rooman piispalla on erityinen kunnia-asema Pietarin seuraajana. Itse nimitystä "papa" (kreikan sanasta p?p(p)a?, pap(p)as, "isä", vrt. suomen "pappi") saatettiin käyttää alkukirkon aikana kenestä tahansa paikalliskirkon johtajasta. Vasta 400-luvulla se alkoi siirtyä vain suurimpien kaupunkien johtavien piispojen, metropoliittojen, käyttöön. Keskiajalla läntisessä kristikunnassa se lopulta jäi yksin Rooman piispan kunnianimeksi, mutta on yhä esimerkiksi Aleksandrian patriarkan arvonimen osa.


text: Rooman piispan erikoisasema muiden piispojen joukossa alkoi hahmottua kolmannen vuosisadan puolivälissä, jolloin erityisesti pohjoisafrikkalainen piispa Kyprianus sekä Vähästä-Aasiasta kotoisin oleva piispa Firmilianos tähdensivät yhteyttä apostolien, piispanviran ja oikeaoppisuuden välillä. Syy juuri Rooman piispan erityisasemaan oli kristikunnan alkuvaiheilla seurakunnan sijainti Rooman valtakunnan pääkaupungissa. Sijainti vaikutti seurakunnan merkitykseen, mutta vielä ensimmäisien vuosisatojen aikana se ei taannut Rooman seurakunnalle erityisasemaa muiden valtakunnan seurakuntien joukossa. Vasta poliittisten tekijöiden alkaessa vaikuttaa kirkkoon, kristinuskon vakiinnuttua valtakunnan viralliseksi uskonnoksi vuonna 380, seurakunnan sijaintikaupungin merkitys kasvoi huomattavasti. Vaikka Rooman seurakunta lisäsi arvovaltaansa, Konstantinopolin seurakunnan merkitys ja asema vahvistuivat vielä enemmän johtuen Rooman valtakunnan pääkaupungin siirtymisestä Roomasta Konstantinopoliin. Siksi kristillisessä mielessä Rooman seurakunnan nauttima arvostus johtuikin pikemminkin siitä, että Rooman seurakuntaa pidettiin useiden marttyyrien veren pyhittämänä.


text: Rooman kaupungin erikoisasema muiden seurakuntien keskuudessa käy hyvin ilmi muun muassa ensimmäisiltä vuosisadoilta jaa. peräisin olevan piispa Ignatiuksen kirjeestä Rooman seurakunnalle, jossa hän kuvaili Rooman seurakuntaa kirjoittaen siitä seuraavaa:


text: Kirjeessään Ignatius käytti useita termejä, joita hän ei käyttänyt kirjeissään muille seurakunnille. Siitä huolimatta Agnatius ei kirjeessään ilmoittanut konkreettisia syitä juuri Rooman seurakunnan ylistämiseen näillä termeillä.


text: Piispa Ireneuksen kirjoitus 180-luvulta taas mainitsee Rooman seurakunnan useaan otteeseen. Lisäksi kirjeessä Ireneus ilmoittaa ensimmäiset tunnetut paaviluettelot:


text: Kirjoituksessana piispa Ireneus perusteli kristillisen opin oikeaoppisuutta juuri sillä, että se juontaa juurensa kahteen suuren apostoliin eli Pietariin ja Paavaliin. Juuri tämä tae opin puhtaudesta oli syynä sille, että piispanviran vakiinnuttua Rooman seurakunnan johtajan viraksi, jatkettiin piispaluetteloa aina Pietariin asti.


text: Rooman kaupungin seurakunnalleen tuomasta merkittävyydestä huolimatta paavien luettelossa mainitut paavit ennen 300-lukua lienevät olleet vain Rooman seurakunnan johtohahmoja, eikä heillä siten ole ollut juurikaan valtaa muihin seurakuntiin. 300-luvun jälkipuoliskolla paavin valta alkoi ulottua teologisissa ja hallinnollisissa kysymyksissä Rooman seurakunnan ulkopuolelle.


text: Syy Ireneuksen luettelon laatimiselle oli sen käyttö varsinkin gnostilaisia ja muita kerettiläisiä vastaan. Ireneuksen mukaan oli opillisesti tärkeää, että apostolien opetukset välitettiin apostolien seuraajien kautta, kun taas esimerkiksi gnostilaisuudessa ei pitäydytty apostolisessa opetuksessa, vaan siihen lisättiin myös muista uskonnoista saatua materiaalia sekä myös joidenkin henkilöiden henkilökohtaisia näkemyksiä.


text: Ensimmäistä kertaa Rooman seurakunnan ja sen johtajan voidaan katsoa vaikuttaneen muihin seurakuntiin merkittävällä tavalla Klemens I:n lähettäessä kirjeen Korintin seurakunnalle. Vaikka jotkin muutkin seurakunnat lähettivät toisilleen kirjeitä, Klemens I:n kirje poikkesi niistä sävyltään ja oli suorastaan käskevä. Klemens I kuuluu niihin paaveihin, joiden asemaa seurakunnassa ei voida todistaa ja jotka lienee lisätty paaviluetteloon vasta myöhempinä aikoina, mutta todennäköisesti hän kuului Rooman seurakuntaa johtavaan ryhmään. Kirjettä ei kuitenkaan voida pitää osoituksena siitä, että Rooman seurakunta tuntisi vastuuta ja velvollisuutta pyrkiä ratkomaan muiden seurakuntien kiistoja ja puuttua niiden asioihin, vaan sen oli pikemminkin tarkoitus osoittaa Rooman seurakunnan tuntevan huolta itselleen läheisen Korintin seurakunnan ongelmista ja korostaa näiden seurakuntien läheisyyttä toisiinsa.


text: Vasta Viktor I:n toimintaa pääsiäisenviettokiistassa toisen vuosisadan lopussa voidaan pitää Rooman piispan ensimmäisenä arvovaltaisena väliintulona, jolla hän pyrki säilyttämään kirkon yhtenäisyyden. Kertoman mukaan Viktor I vaati Vähän-Aasian piispoja mukautumaan muun maailman tapaan pääsiäisenvieton päivämäärästä. Tälle tapaukselle ei kuitenkaan ole olemassa muuta välitöntä lähdeaineistoa kuin Eusebios Kesarealaisen välittämät kahden muun piispan kirjeet Rooman piispalle. Eusebios kertoo Rooman piispan myös koettaneen erottaa Vähän-Aasian seurakunnat ja kristityt ehtoollisyhteydestä, vaikkakin tämä herätti paljon protesteja ihmisten keskuudessa. Nykypäivänä ei voida olla varmoja siitä, mihin Viktor I perusti etuoikeutensa muiden piispojen keskuudessa ja vaatimustensa oikeutuksen.


text: Viktor I sai pääsiäisenviettokiistassa osakseen kritiikkiä monilta piispoilta, jotka pitivät paavin päätöstä erottaa Vähän-Aasian seurakunnat ehtoollisyhteydestä liian ankarana toimenpiteenä. Efeson piispa Polykrates kirjoittikin pääsiäisenviettokiistaan liittyen, että tulisi totella enemmänkin Jumalaa kuin ihmistä. Tällä hän tarkoitti sitä, että apostoleilta tullut sääntö oli Rooman piispan eli paavin sääntöä voimakkaampi, ja täten Vähän-Aasian seurakunnilla olisi oikeus viettää pääsiäistä haluamaansa aikaan, koska heidän perinteensä juonsi juurensa apostoleihin Filippukseen ja Johannekseen asti.


text: Pääsiäisenviettokiistassa Viktor I:n ei onnistunut vakiinnuttaa koko kristikuntaan yhteistä päivää pääsiäisen viettämiseksi, mutta tästä huolimatta tapahtuma on paaviuden historian kannalta merkittävä. Tarkkojen yksityiskohtien puutteesta huolimatta nykytietämyksen valossa vaikuttaa siltä, että aloite kiistan ratkaisemiseksi tuli juuri paavilta, eikä tätä aloitetta vastustettu. Tapaus on siinä mielessä tärkeä, että juuri Rooman piispa otti kaikkia seurakuntia koskevan ongelman käsiteltäväkseen, ja muut seurakuntien johtajat hyväksyivät tämän. Viktor I ei kuitenkaan onnistunut tavoitteessaan, koska hänen menettelytapansa eivät kelvanneet useille muille seurakunnille.


text: Stefanus I:n ollessa paavina 254–257 paavin asema selkiintyi kiistassa kerettiläiskasteesta. Kiistan aikana Kyprianuksen tiedetään puhuneen "Pietarin istuimesta ja ensimmäisestä kirkosta, josta papillinen kansa on saanut alkunsa", jolloin hän tarkoitti juuri paavinistuinta ja Rooman seurakuntaa, sekä sanoneen Rooman piispan paikan olevan apostoli Pietarin paikka. Piispojen näkemysten mennessä ristiin paavin kanssa tämä ratkaisi ongelmat nojautumalla omaan arvovaltaansa. Ei ole selvää perustiko Stefanus I asemansa väitteeseen, jonka mukaan hän olisi apostoli Pietarin seuraaja, koska on myös mahdollista että Rooman piispa vain vetosi Rooman seurakunnan poikkeukselliseen asemaan alkukirkossa.


text: Stefanuksen toiminta kerettiläiskasteeseen liittyvässä kiistassa sekä tämän ajatukset paavinistuimesta "Pietarin istuimena" herättivät myös kritiikkiä muiden seurakuntien johtajien keskuudessa. Piispa Kyprianus esimerkiksi totesi Stefanuksen hänelle lähettämässä kirjeessä – joka ei tosin ole säilynyt nykypäivään – olleen "muutamia ylpeitä ja asiattomia kohtia". Samoin piispa Firmilianuksen mukaan Stefanus I "ylpeili piispanistuimen paikasta ja väitti omaavansa Pietarin seuraannon, Pietarin jolle kirkon perus on pantu".


text: Kerettiläiskastetta koskevassa kiistassa oli kyse siitä, että Karthagon piispan mielestä kasteen saattoi antaa vain kristitty, ja kaste oli suoritettava vain vihityllä ja puhtaalla vedellä. Paavi Stefanus I:n mukaan kasteen saattoi antaa myös jonkin muun uskonnon edustaja, ja kristityksi kääntyminen ei vaatinut uutta kastetta, ainoastaan kätten päällepanemisen. Stefanuksen ei onnistunut täysin saada tahtoaan läpi kiistassa, koska lopulta – vasta Karthagon ja Rooman piispojen kuoltua – kiista onnistuttiin sovittelemaan niin, että molemmat osapuolet hyväksyivät toistensa käytännöt.


text: Kunnia-asemasta huolimatta varsinaisesta paaviudesta ei voida vielä myöhäisantiikin alussa puhua, koska paavin valta oli hyvin rajattua ja vähäistä Rooman ulkopuolella. Esimerkiksi vielä 300-luvun lopulla läntisen kristikunnan vaikutusvaltaisin teologi ja kirkkopoliitikko oli Milanon piispa Ambrosius. 400-luvun aikana Rooman piispan asema kuitenkin vahvistui; erityisen merkittävä oli Leo I:n panos (paavina 440–461), jonka aikana Rooma oli selkeästi kristikunnan merkittävin piispanistuin. Leo myös kehitti voimakkaasti teologisia perusteluja paavinvallalle, ja hänen aikanaan vakiintuikin käsitys paavin ylivallasta kirkon sisällä. Leo I katsoikin paavinistuimen nauttivan Jumalan antamaa oikeutusta. Leo I:n mukaan taivasten valtakunnan avainten luovutus ja Jeesuksen sanat apostoli Pietarille pätivät myös muihin Rooman seurakunnan johtajiin. Teologiassaan paaviuden ylivallasta Leo I nojautui Matteuksen evankeliumin sanoihin:


text: Leo I:n mukaan taivasten valtakunnan avaimien luovuttaminen apostoli Pietarille merkitsi tämän kohottamista muiden apostolien yläpuolelle. Vastaavasti Leo katsoi Pietarin seuraajina pitämiensä Rooman piispojen eli paavien olevan muiden piispojen yläpuolella. Vetoaminen teologiaan paavin asemasta poikkesi tietoisesti Konstantinopolin patriarkkojen vaatimuksista, jotka perustuivat pääosin poliittisille syille.


text: Myös Länsi-Rooman keisari Valentinianus III tuki Leo I:n vaatimusta paavin ylivallasta kirkon sisällä asettumalla Leon puolelle tämän ja Arlesin piispan välisessä kiistassa. Keisari määräsikin kiistan lopputuloksena, että apostoli Pietarille oli myönnetty ylimmän tuomarin virka sekä ylin hallintovalta kirkossa, kuten myös korkein opetusvirka. Kiistan aikana kirjeessään Galliassa sijaitsevan Viennen provinssin piispoille Leo perusteli vaatimuksiaan paavin ylivallasta seuraavanlaisesti:


text: Leo I myös nautti paavinkautensa aikana suurta maallista valtaa johtuen Länsi-Rooman keisarin aseman heikkoudesta. Leo I tunnetaankin hyvin hänen tapaamisestaan hunnikuningas Attilan kanssa. Kyseisessä tapaamisessa Leo I:n onnistui pysäyttää Attilan Italiaan suuntautunut sotaretki, mihin vallaltaan heikko keisari Valentinianus III ei ollut pystynyt.


text: Leo I oli myös ensimmäinen, joka esitti vaatimuksen paavin erehtymättömyydestä perustaen vaatimuksensa Raamattuun. Idän kristinuskon näkemysten mukaan Rooman kaupunki oli vain yksi viidestä tasa-arvoisesti patriarkaatista, eikä täten Rooman piispan valta ollut muita piispoja korkeampi. Paavin kunnia-asema tunnustettiin idässä, mutta samalla katsottiin ylimmän päätäntävallan kuuluvan ekumeenisille kokouksille eikä paaville.


text: Läntisen ja itäisen kristillisyyden, ja varsinkin paavin ja Konstantinopolin keisarin, välit alkoivat tulehtua viidenneltä vuosisadalta alkaen. Viidennellä vuosisadalla syntynyt riita kesti noin kolmekymmentä vuotta. Riita sai alkunsa kun paavi torjui keisarin pyynnön asettua tämän puolelle ikoneita koskevassa kiistassa. Tämä johti kostotoimiin läntistä paavillista kristillisyyttä vastaan ja huononsi Rooman ja Konstantinopolin suhteita.


text: Paavilla oli oma merkityksensä jo ensimmäisessä ekumeenisessa kirkolliskokouksessa, joka pidettiin Nikeassa. Kirkolliskokouksen kutsui koolle keisari Konstantinus Suuri paavi Sylvester I:n ja Hosius Kordubalaisen suosituksesta. Kokoukseen osallistui yli 220 piispaa, mutta paavi itse ei päässyt osallistumaan kokoukseen. Paavi kuitenkin lähetti edustajansa paikalle. Nikean ensimmäisessä kirkolliskokouksessa mm. tuomittiin areiolaisuus harhaoppina.


text: Historiantutkijoiden vähemmistön mukaan Konstantinopolin ensimmäisen kirkolliskokouksen koollekutsumisen takana olisi ollut paavi Damasus I, mutta tämä väite lienee pätemätön. Koska kirkolliskokous hyväksyttiin myös lännessä, se sai myöhemmin ekumeenisen kirkolliskokouksen aseman.


text: Kolmanteen ekumeeniseen kirkolliskokoukseen, eli Efesoksen kirkolliskokoukseen, paavi ei päässyt henkilökohtaisesti osallistumaan, vaan hän lähetti paikalle edustajansa. Khalkedonin kirkolliskokouksessa paavi Leo I puolestaan esitti kirjoituksensa "Epistola dogmatica ad Flavianum", jossa paavi esitteli opin Kristuksen kahdesta luonnosta. Paavin kirjoitus sai kirkolliskokouksessa yleisen hyväksynnän , kuten piispat myös vaikuttivat hyväksyvän Leo I:n vaatimuksen Rooman piispan erityisasemasta verrattuna muihin piispoihin.


text: Vuosina 343–344 idässä järjestetty konsiili tunnusti Rooman olevan kirkon korkein oikeusistuin. Tästä huolimatta idässä katsottiin, että vaikka Rooman piispa oli piispoista kunnianarvoisin, silti idän kirkko oli tästä riippumaton ja itsenäinen.


text: Khalkedonin kirkolliskokouksen 28. kaanon antoi Konstantinopolin piispanistuimelle suuresti valtaa koko Bysantin alueella ja teki täten tästä kilpailijan Rooman piispanistuimelle. Paavi Leo I kieltäytyi hyväksymästä 28. kaanonia, mutta idän kirkko katsoi sen olevan virallinen päätös. Konstantinopolin määräysvaltaa Bysantin alueella perusteltiin sillä, että kaupunki oli "uusi Rooma" ja Bysantin imperiumin pääkaupunki.


text: Myös latinalaisen ja kreikkalaisen kulttuurin vastakkainasettelu haittasi lännen ja idän kristillisyyden välejä. Yhteisen kielen puute aiheutti paitsi kommunikointivaikeuksia kristillisyyksien välille, se myös johti epäluuloiseen sekä kaunaiseen ilmapiiriin.


text: Suurimmat riidat idän ja lännen kristillisyyden välillä koittivat kuitenkin vasta keskiajalla. Keskiajan paavius kilpaili jo selvästi idän kanssa koko kristillisyyden johtoasemasta, mikä lopulta johti kirkkojen eroon katoliseksi ja ortodoksiseksi kirkoksi.


text: 130-luvulta alkaen teologit ovat kiistelleet Jeesuksen olemuksesta. Apologeetti Justinus määritteli Jeesuksen Jumalasta syntyneeksi, mutta kuitenkin erilliseksi olennoksi. Monimutkaisen olemuksen ykseyden määrittämisen avuksi otettiin käyttöön termi "hypostaasi". Nämä teologiset käsitykset loukkasivat Jumalan ykseyttä kiivaasti puolustavia teologeja, joten nämä kehittivät vaihtoehtoiset ajatusmallinsa Jeesuksen olemuksesta.


text: Dynaamistisiksi monarkiaaneiksi kutsuttu ryhmä esitti väitteen, jonka mukaan Jeesus oli vain ihminen, jolle Jumala oli kasteessa siirtänyt voimansa. 190 paavi Viktor I julisti Theodotos Nahkuri -nimisen kristityn ajatukset Jeesuksen ihmisyydestä ja siitä, että tämä tuli Jumalaksi vasta ylösnousemuksen jälkeen, harhaopiksi.


text: Nikean ensimmäinen kirkolliskokous oli myös tärkeässä roolissa harhaoppeina pidettyjen oppien tuomitsemisen suhteen. Jo vuonna 339 areiolaisuutta vastustava Athanasios oli paennut Roomaan ja näin vetänyt myös läntisen kristillisyyden osaksi kiistaa areiolaisuuden ajatuksista, joiden mukaan Kristus oli Jumalan luoma ja täten tätä alhaisempi ja eri olentoa. Osittain juuri paavi Sylvester I:n suosituksesta Konstantinus Suuri kutsui Nikean kirkolliskokouksen koolle.


text: Khalkedonin kirkolliskokouksessa tuomittiin monofysitismi harhaoppina. Kirkolliskokouksessa Leo I:n kirjoitus Kristuksen kahdesta luonnosta oli tärkeässä roolissa, ja se otettiinkin innostuneesti vastaan. Leo I:n seuraajat laajensivat vielä oppia, jolloin siitä tuli ns. kahden vallan oppi, jonka mukaan uskonto ja politiikka voitiin liittää yhteen "sekoittamatta" ja "erottamatta". Leo I:n esittämä oppi kahdesta luonnosta vaikutti läntiseen ajatteluun jopa vielä uudella ajalla.


title: Aleksanteri Nevskin katedraali (Sofia)

text: Aleksanteri Nevskin katedraali () on Bulgarian pääkaupungissa Sofiassa sijaitseva ortodoksinen katedraali. Se on rakennettu uusbysanttilaiseen tyyliin, ja se toimii Bulgarian patriarkaatin katedraalina. Katedraali on yksi maailman suurimmista ortodoksisista katedraaleista, kuten myös yksi Sofian symboleista ja suurimmista nähtävyyksistä.


title: Aleksanteri Nevskin katedraali (Sofia)

text: Aleksanteri Nevskin katedraalin rakennustyöt käynnistettiin virallisesti vuonna 1882, jolloin peruskivi muurattiin, mutta pääosin rakentaminen tapahtui vuosina 1904-1912. Katedraali rakennettiin Turkin sodassa kuolleiden venäläisten sotilaiden muistolle. Sen suunnittelusta vastasi arkkitehti Aleksandr Pomerantsev. Katedraalin sisälle mahtuu noin 5000 ihmistä.


title: Musta nationalismi

text: Musta nationalismi on etnonationalismin muoto, joka kannattaa kansallisen identiteetin määrittelemistä rodun mukaan. Ajattelu sai alkunsa 1850-luvulla ja oli voimakasta erityisesti 1960-luvulla ja 1970-luvun alussa Yhdysvaltojen afroamerikkalaisen väestön keskuudessa.


title: Musta nationalismi

text: Liikkeen synty liitetään usein Marcus Garveyn Universal Negro Improvement Associationiin (UNIA) 1920-luvulla. Garveytä kuitenkin edelsivät ja häneen vaikuttivat muun muassa Martin Delany, Henry Sylvestre-Williams, Robert Love ja Edward Wilmot Blyden.


title: Musta nationalismi

text: Mustien nationalistien päämäärät ovat liittyneet joko Afrikan tulevaisuuteen tai erillisen mustan kansakunnan synnyttämiseen Amerikan mantereelle. Tavoitteena on ollut afrikkalaista alkuperää olevien kulttuurinen, poliittinen ja taloudellinen itsenäisyys.


title: Aleksanteri Nevskin katedraali (Petroskoi)

text: Aleksanteri Nevskin katedraali on kirkkorakennus Venäjän Karjalan tasavallan pääkaupungissa Petroskoissa. Se on rakennettu vuosina 1825–1832. Neuvostoliiton vuosina rakennus ei kuitenkaan toiminut kirkkona, sillä se muutettiin kotiseutumuseoksi. Kotiseutumuseo muutti uusiin tiloihin vuonna 1993, jolloin aloitettiin kirkkorakennuksen kunnostus. Kunnostustyöt saatiin päätökseen 1999 ja vuonna 2000 kirkko vihittiin patriarkka Aleksis II:n johdolla. Kirkko on nykyään Venäjän ortodoksisen kirkon Petroskoin ja Karjalan hiippakunnan pääkatedraali.


title: Kymijoen Lohisoitto

text: Kymijoen Lohisoitto on klassiseen musiikkiin painottuva 5-päiväinen musiikkitapahtuma, joka järjestetään Kotkassa kesäkuun alussa. Ensimmäinen Kymijoen Lohisoitto oli vuonna 1996. Silloin se perustui kotkalaisten muusikoiden esityksiin. Lohisoiton toteutus on osin talkootyötä, sen organisoi Kymijoen Lohisoitto ry.


title: Mononykus

text: Mononykus oli myöhäisellä liitukaudella, noin 75 miljoonaa vuotta sitten pieni, noin metrin pituinen ja puolen metrin korkuinen pieni petodinosaurus jolla oli hyvin pienet, noin kymmenen sentin pituiset mutta silti hyvin vahvat eturaajat joissa oli yksi suuri kynsi. Tällä kynnellä se olisi ehkä voinut muun muassa repiä suuria termiittikekoja auki. "Mononykuksella" on ehkä ollut höyhenpeite ja nokka, kuten esimerkiksi sen sukulaisella "Shuvuuialla" ja "Alvarezsauruksella", sillä eläimen kalloa ei vielä ole löydetty.


title: Mononykus

text: Vaikka "Mononykus" oli virallisesti löydettiin 1990-luvulla, ilmoitettiin, että Andrewsin retkikunta oli jo löytänyt sen vuosia aiemmin.


title: Arnold Sommerfeld

text: Arnold Johannes Wilhelm Sommerfeld (5. joulukuuta 1868 – 26. huhtikuuta 1951) oli saksalainen fyysikko, joka tunnetaan hienorakennevakion tutkijana ja perustavanlaatuisesta tutkimuksesta kvanttimekaniikan alalla. Sommerfeld oli opettajana lukuisille nykyään hyvin tunnetuille fyysikoille.


title: Arnold Sommerfeld

text: Arnold Sommerfeld syntyi vuonna 1868 Königsbergissä, Itä-Preussissa (nyk. Kaliningrad, Venäjä). Sommerfeldin äidin nimi oli Cäcile Matthias ja isä, Franz Sommerfeld, oli ammatiltaan lääkäri. Franz oli Arnold Sommerfeldin syntyessä 48-vuotias, kun Cäcile-äiti oli vain 29-vuotias. Franz ja Cäcile olivat olleet naimisissa 6 vuotta ennen kuin Arnold syntyi.


title: Arnold Sommerfeld

text: Sommerfeld aloitti opinnot Altstädtisches Gymnasiumissa vuonna 1875. Samaa koulua kävivät myös hieman vanhemmat Hermann Minkowski ja Wilhelm Wien. Sommerfeld menestyi hyvin kaikissa lukemissaan oppiaineissa. Sommerfeld kertookin omaelämäkerrassaan itsellään olleen vaikeuksia varsinaisen pääaineensa valinnassa. Hän mainitsee myös olleensa hieman kiinnostuneempi kirjallisuudesta ja historiasta kuin tieteistä. Sommerfeld suoritti päättökokeensa ("Arbitur") vuonna 1886 ja päätti, että jatkaisi matematiikan opiskelua yliopistossa. Sommerfeld aloitti opinnot Königsbergin Albertus-yliopistossa välittömästi päästyään arbiturista läpi. Huolimatta siitä, että matematiikka oli hänen pääaineensa, hän jatkoi myös muiden itseään kiinnostaneiden aineiden luentojen seuraamista. Näitä aineita olivat muun muassa luonnontieteet, filosofia ja taloustiede. Matematiikan laitos Königsbergissä oli aikansa merkittävimpiä. Siellä opettivat aikansa suurimmat nimet, joita olivat muun maussa Adolf Hurwitz, David Hilbert sekä Ferdinand von Lindemann. He kaikki opettivat myös Sommerfeldia.


title: Arnold Sommerfeld

text: Sommerfeldin opiskellessa Königsbergissä yliopisto oli varsin tunnettu teoreettisen fysiikan laitoksensa ansiosta. Sommerfeld ei kuitenkaan pitänyt niin paljoa fysiikasta, että olisi vaihtanut pääaineensa fysiikkaan. Sommerfeld oli aktiivinen myös opiskelijayhteisössä. Hän kuului Burschenschaft-veljeskuntaan. Sommerfeld sai Königsbergin aikanaan myös arven otsaansa miekkailuottelun tuloksena. Tämä oli jonkinlainen käytäntö saksalaisopiskelijoiden keskuudessa.


title: Arnold Sommerfeld

text: Von Lindemann oli Sommerfeldin väitöstyön ohjaaja ja vuonna 1891 hän sai tohtorin arvon väitöstyöllään "Die willkürlichen Functionen in der mathematischen Physik". Tohtoriksi väittelyn jälkeen Sommerfeld jäi töihin Königsbergiin opettajana saadakseen siitä todistuksen, jotta voisi toimia matematiikan ja fysiikan opettajana lukiossa. Hän oli töissä vuoden kunnes suoritti samana vuonna asepalveluksen.


title: Arnold Sommerfeld

text: Asepalveluksensa jälkeen hän matkusti vuoden 1893 syyskuussa Göttingeniin. Sommerfeld saapui Göttingenin yliopistoon lokakuussa. Göttingen oli aikansa matematiikan keskus. Göttingenissä hän toimi Theodor Liebischin apulaisena vuoden ajan. Liebisch oli ystävystynyt aiemmin Sommerfeldin perheen kanssa ollessaan Königsbergin yliopistossa professorina. Vuoden apulaisena olon jälkeen Sommerfeld siirtyi Felix Kleinin apulaiseksi. Klein viimeisteli Sommerfeldin habilitaation vuonna 1895· Habilitaation valmistuttua Sommerfeldistä tuli dosentti Göttingenin yliopistoon. Päästyään dosentiksi Sommerfeld piti luentoja erilaisista matematiikkaan ja fysiikkaan liittyvistä aiheista.


title: Arnold Sommerfeld

text: Göttingenissä hän tapasi myös Ernst Höpfnerin tyttären Johanna Höpfnerin. Sommerfeld ei voinut mennä naimisiin Höpfnerin kanssa, koska Sommerfeld oli dosentti, jolla ei ollut tarpeeksi vakinaisia tuloja. Naimisiin meno tuli kuitenkin mahdolliseksi Sommerfeldin saatua professuurin Clausthal-Zellerfeldin teknillisestä yliopistosta. Avioliittoon syntyi kolme poikaa ja yksi tytär.


title: Arnold Sommerfeld

text: Sommerfeld aloitti viran mekaniikan professorina Aachenin yliopistossa vuonna 1900. Sommerfeldin päätökseen vaikutti Kleinin kova painostus. Hänen mukaansa tekniikan olisi pitänyt perustua enemmän matematiikkaan. Aachenissa Sommerfeld työsti hydrodynamiikan teoriaansa. Myöhemmin Werner Heisenberg ja Ludwig Hopf kirjoittavat väitöstyönsä Münchenin yliopistossa samasta aiheesta.


title: Arnold Sommerfeld

text: Sommerfeldistä tuli vuonna 1906 Münchenin yliopiston teoreettisen fysiikan professori. Münchenissä hän opetti monia kuuluisia fyysikoita kuten Peter Debyeta, Werner Heisenbergiä ja Wolfgang Paulia. Münchenissä häntä seurasi noin 30 oppilasta.


title: Arnold Sommerfeld

text: Vuonna 1915 Sommerfeld esitti oman atomimallinsa, joka oli parannettu versio Niels Bohrin kaksi vuotta aikaisemmin esittämästä mallista. Sommerfeldin mallissa elektronien kiertoratojen ei oletettu välttämättä olevan ympyröitä vaan ne saattoivat olla myös ellipsejä. Radan säteen lisäksi myös sen eksentrisyys oli kvantittunut, mutta sen vaikutus elektronin kokonaisenergiaan oli paljon pienempi kuin sen, millä etäisyydellä atomin ytimestä se oli. Tämä selitti atomien spektrien hienorakenteen. Lisäksi suhteellisuusteorian tuloksista seurasi, että ellipsiradat jatkuvasti kiertyivät tasossaan eli niissä esiintyi periheliliike.


title: Millennium Stadium

text: Millennium Stadium () on stadion Cardiffissa, Walesissa. Walesin rugby- ja jalkapallomaajoukkueet pelaavat siellä kotiottelunsa. Stadion oli valmistuessaan 74 500 katsojapaikallaan Yhdistyneen kuningaskunnan suurin, sittemmin Old Traffordin laajennuksen myötä manchesterilaisstadion ohitti Millennium Stadiumin noin 2 000 istumapaikalla. Nykyisin se on Britannian neljänneksi suurin stadion, kun uusi Wembley Stadium valmistui ja Twickenham Stadiumin laajennus saatiin päätökseen. Vuonna 1999 valmistuneen stadionin omistaa Walesin rugbyliitto (WRU).


title: Untouchables

text: Untouchables on Kornin viides studioalbumi. Se julkaistiin 11. kesäkuuta 2002 ja on myynyt yli 4 000 000 kappaletta maailmanlaajuisesti.


title: Untouchables

text: Albumi vuoti julkisuuteen muutamia kuukausia ennen virallista julkaisupäivää. Vuodon jälkeen keskusteltiin oliko vuotanut versio levystä lopullinen, ja lisättäisiinko, poistettaisiinko tai muutettaisiinko sisältöä viralliseen versioon. Lopulta ero vuotaneen ja virallisen levyn välillä oli vain kappaleiden nimet (paitsi "Here to Stay" pysyi samana) ja kappaleiden järjestys.


title: Untouchables

text: "Untouchables" myi 434 126 kappaletta ensimmäisellä viikollaan ja sijoittui listalla toiseksi "The Eminem Show:n" jälkeen.


title: Untouchables

text: "Untouchables" on ainoa albumi, missä Jonathan Davis ei soita säkkipilleillä.


title: Joe Corvo

text: Joe Corvo (s. 20. kesäkuuta 1977 Oak Park, Illinois, Yhdysvallat) on yhdysvaltalainen jääkiekkoilija. Hänen pelipaikkansa on puolustaja ja hän edustaa NHL-joukkue Ottawa Senatorsia.


title: Joe Corvo

text: Ennen ammattilaisuraansa Corvo pelasi Western Michigan Broncosin yliopistojoukkueessa. Hänet valittiin kaudella 1995–1996 CCHA-liigan tulokaskentälliseen ja seuraavalla kaudella koko liigan kakkostähdistöön. Kaudeksi 1998–1999 Corvo siirtyi AHL-joukkue Springfield Falconsiin, jossa pelasi hyvän tulokaskauden tehden 20 pistettä 50 ottelussa. Seuraavan kauden Corvo jätti pelaamatta kokonaan ja syksyllä 2000 siirtyi AHL:n Lowell Lock Monstersiin.


title: Joe Corvo

text: Los Angeles Kings oli varannut Corvon kesällä 1997, mutta ensimmäisen kautensa Kings-organisaatiossa hän pelasi vasta kaudella 2001–2002, kun hän edusti AHL-liigan Manchester Monarchsia. Kaudella 2002–2003 Corvo teki NHL-debyyttinsä Los Angelesissa. Hän pelasi 50 ottelua pistein 5+7. Osan kaudestaan hän kuitenkin vietti edelleen AHL:ssa. Seuraavalla kaudella hän vakiinnutti paikkansa Los Angelesin kokoonpanosta. Corvo edusti 23 ottelun verran AHL:n Chicago Wolvesia.


title: Joe Corvo

text: Kausi 2005–2006 on tähän mennessä ollut pisteiden valossa Corvon uran paras. Hän teki Los Angelesille 81 ottelussa 40 pistettä, joista maaleja oli 14. Kesällä 2006 hän teki neljän vuoden sopimuksen Ottawa Senatorsin kanssa . Corvon Ottawa-ura alkoi huonosti sillä hän loukkaantui harjoitusleirille ennen kauden 2006–2007 ja joutui sivuun ensimmäiseksi kuukaudeksi runkosarjasta, kun hänen oikea jalkansa murtui .


title: Joe Corvo

text: Corvo ehti pelata neljän vuoden sopimuksestaan Ottawassa vajaan kaksi kautta. Helmikuussa 2008 hän oli osana neljän pelaajan kauppaa, jossa hän ja Patrick Eaves siirtyivät Carolinaan, josta vaihdossa tulivat Cory Stillman ja Mike Commodore. Maaliskuussa 2010 Corvo siirtyi Washington Capitalsiin osana pelaajakauppaa, jossa Carolina sai Oskar Osalan, Brian Pothierin ja Washingtonin toisen kierroksen varausvuoron . Hän pelasi Washingtonissa loppukauden , minkä jälkeen hän palasi heinäkuussa 2010 Carolina Hurricanesiin tehtyään seuran kanssa sopimuksen vapaana pelaajana.